Izan zaitez ZU ZEU\nGaur goizean semeari esan deutsot " izan zaitez zu zeu", aspaldi honetan bere nobleziaz ( edo ontasun,sinpletasun,umetasunaz..............batek daki zer dan ) baten bat baliatzen dala ikusi izan dodalako.\nHori ekarri deust uda aldiko lanaldi murriztu honek. Arratsaldeak semearekin egoteko aukera emoten deust eta denbora partekatze honek , nigaz bizi dan gizon kumea ezagutzeko denbora daukat ( neguko kontua bestelakoa da, asteburu batzuetan baino ez gara alkarregaz egoten eta ahaztu behar aste barrukoa)\nBeno, ba, joan gaitezen harira:\nAgindu/gomendio/erregu modura esan deutsodanak zer pentsatu emon deust eta pentsatze honek be kezkak eta beldurrak ekarten deustez. Jaio zanetik pentsatu izan dot pertsona ona eta zoriontsua egiten lagundu gura neutsola, eta ahalegin horretan gogor egiten deutsot bide "okerra" hartzen dauala antzematen dodan momentuan. Gauzak , lekuak eta pertsonak errespetatzen erakutsi gura deutsot inguruan kontrakoa egiten daben pertsonak dagozala ikusten dogun arren.\nEta hori da kontua, moral anitzeko gizartean bizi gara , bakoitzak bere etika partikularra daualako. Niretzat ez da onargarria toki publikoak zikintzea, baina beste batentzat hori berori "bere askatasunaren parte bat da" eta " kale garbitzaileak ordaintzen dira besteok zikintzen doguna garbitzeko". Bestetik be,batzuek ez dogu biolentzia inoiz onartzen eta besteek arrazoitu egiten dabe " defentsarako bada".\nHorren aurrean, semeari esan diot " izan zaitez zu zeu", baina ez al naz " izan zaitez ni neu" esaten ari?\nPublicado por Karmele Aurtenetxe en 2:08 No hay comentarios: Enlaces a esta entrada\nOtso baltza da beldurra eta arbolaren beste aldean daukat zain, beretzako momenturik aproposenean neure ganean salto egiteko. Babes bako zelaian nago ni eta otsoari begietara begiratzea otu jat, behar bada neu be bere erasoaren zain nagoelako.\nEta, erasoaren zain egon beharrean, neu otso baltzaren gainean salto egingo baneu? zer gertatuko litzateke?\nPublicado por Karmele Aurtenetxe en 4:05 No hay comentarios: Enlaces a esta entrada\nBeti pentsatu izan dot gauza asko nazela , Rubik Kubo famatuaren moduan hainbat alderdi,kolore eta mugimendu dauzan moduan. Eta nik, erro bakarra dodalarik, egoeraren edo beharrizanaren arabera alderdi horreek aldatu edo mugitu egiten dodazala pentsatu izan dot .\nBaina, keba! gauza bat da zer zaren eta beste ezbardina, une bakotxean zer egiten dozun edo zelan mugitzen zaren. Ez dot besteetaz berba egingo, bakotxaren unibertsoa era bakar eta esklusiboan sortzen dalako; baina nire kasuan behintzat, emakumea eta ama naz; horren ganetik egiten dodana edo nagoen egoera, unean uneko inguruabarrek zehazten dabe.\nGauza asko egiten dodaz eta beti gauza gehiago egin gurean, gaixotasuna ete da hori? Bidean urrats bat emoterakoan erabiltzen dodazan tresnak eta tartetxo horren ezaugarririk nimiñoena ezagutzen dodala pentsatzen dodanean, hanka altxatzen hasten naz hurrengo pausua emon gurean, lur ezezagunean murgildu gurean, gaitasun barriak estreinatzeko gogo zirraragarriagaz.\nBaina, gauza bat edo beste egin ala ez, toki batean , talde batean eta egoera batean egon zein ez egon, beti naz gauza bera, beti naz emakumea eta beti naz ama, eta hori izango naz hurrengo bizitzan beste gauza izatea tokatu arte.\nMunduko gauzarik esanguratsuenak kasualitatez aurkitzen dira. Edo, hobeto esanda, topo egiten dogu gura barik; edo holan gertatzen jat niri gehienetan.\nOrain dala lau hilabete inguru edo, "mind maping" kontzeptua irakurri neban lehenengoz eta interesgarri iruditu jatan , eta batez be baliagarri, buruan dodan biltegi sasi-txukunduan modu bateko edo besteko antolamendua behar zalako.\nIzena behin deskubrituta eta haritik tiratzea erabagi neban. Zer ete da hori? Wikipedia bedeinkatuan bilatu eta hortxe agertu jatan zehatz mehatz.\n-Bale, orduan, kontua da ama ideia batetik semeak, alabak eta parentela guztia ataratzea, ez da?" -esan neutson egunero ispilu aurrean ikusten dodanari\nKoadernoa erosi neban eta aldean daroat leku guztietara. Hamar bat " buru-mapa" egin dodaz hainbat gairen ingurukoak: lana, harremanak,ideiak,burutazioak..... Zalantza barik esan ahal dot lagungarri gertatu jatala buruko nahaspilak txukuntzeko, gauza bakotxari bere tokia emoteko,"ideia zoroei" etekina ateratzeko..........\nPublicado por Karmele Aurtenetxe en 1:17 No hay comentarios: Enlaces a esta entrada\nEgun bakotxean gauza bakar bat ikasten badot, urtean 365 gauza barri izango dodaz buruan\nPublicado por Karmele Aurtenetxe en 0:00 No hay comentarios: Enlaces a esta entrada\nLainoa jarri didazue bidean\nAurrean dudana nahastuta ager dakidan\nHarriak sartu dizkidazue oinetakoetan\nAurrerako urrats bakoitzak min egin diezadan\nBaina, ez didazue gogoa zimurtuko\nEzta arima belztuko\nEz dago tristurarik\nEz gorroto izpirik\nErnatzen dudan hazia\nBarruko asmo bizi,arin eta sendoa delako\nLainoak urtzen lagunduko dit\nPublicado por Karmele Aurtenetxe en 10:25 No hay comentarios: Enlaces a esta entrada\nEz naz ni bardintzearen lagun handia, berez ezbardintasunak dodaz gustuko. Bakotxa, dan modukoa da eta hori da nik gehien apreziatzen dodana.\nUrte betea Euskadiko Gobernuan daroen pertsonek bardindu gura gaitue, " tabla rasa " egin eta euren espainia bat, bakar eta bardina izatea bilatzen dabe. Ezbardintasunak hazkurea emoten deutse, ezinegona, urduritasuna. Eta hori, euren zilborrari begira dagozalako, euren gauza txiki, mugatu eta bardintzaileari begira bizi diralako.\nBaina beno, gaurko honetan ez naz gai horren ganean luzatuko, gaur eskubide, derrigor, aukera eta baliabide BERBERAK izatearen ganeko aldarrikapena egin gura neuke.\nEta, ez dot esan bardinak izan behar diranik, BERBERAK baino. Pertsona garean aldetik, aukera, eskubide , derrigor, baliabide eta holangoak izatekotan, berberak izan behar diralako, kontuan izan barik garrantzi bako inguruabarrak, bardin da emakumeak, gizonak,garaiak, potoloak,ile horiak, begi berdedunak, gorrak,itsuak garean; bardin da zinea , antzerkia, futbola,etxean egotea, garagardoak hartzea gustuko dogun; bardin da zirriak egiteko sexu batekoak , bestekoak ala danak gustuko doguzan.\nHori ba, martxoaren 8a da emakumearen nazinoarteko eguna. Inor ez da inoren jabe , inor ez da inor baino gehiago edo gitxiago, denok dogu EZ esateko eskubidea, edo BAI esatekoa, jakina.....\nizoztu egin jataz gogoak, ideiak eta asmoak\ntupperrean sartu nebazan atzo eta besterik barik gogortu jataz\nez naz konturatu horreek esan bako berbak modukoak dirala\nahaztu egin dot nire ahalegina erabili ezean, zerura biderako lurruna izango dala\neta orain, bidegurutzean nago\nmikrouhin labean sartu ala ene begiradaren beroaz epeldu\nsuzko haizea emon ala bihotzaren suaz bigundu


“Piknikera goaz” tailerra Donostiako San Juan de Dios ospitalean\n2014ko azaroaren 24a “Piknikera goaz” tailerra Donostiako San Juan de Dios ospitalean\nDonostiako San Juan de Dios ospitalean “Ezagutu eta Dastatu” proiektuarekin jarraituz, Euskadiko Eurestek joan den urriaren 15ean jangelako erabiltzaileak harritu zituen “piknikera goaz” tailer berriarekin.\nUdazkeneko eguraldi ona aprobetxatuz, tailerraren agertokia ospitaleko lorategia izan zen. Goiza aire zabalean igaro eta ingurune horretan menu osasuntsuaz goza daitekeela hautemateko hautatu zen. Aire zabalean eskainitako menuak baratzeko maziak, txitxirioen hanburgesa, legatzaren saltxitxak eta fruta freskoaren txitxi-burruntziak izan dituen.\n“Ezagutu eta Dastatu” proiektuaren helburua elikadura orekatua sustatzea da eta, horretarako, menu erakargarriak, anitzak eta egiteko errazak burutzen dira. Era berean, elikadura-ohiturak aldatu nahi ditu. Asmoa ohitura osasuntsuak pertsonen eguneroko bizira eramatea da. Gainera, taldean jarduera egitea gizarte-abileziak garatzeko aukera bikaina da.


'Gurasoak Martxan' programaren ikastaro berria antolatu du Gizartekintza Sailak — Eibarko Udala\n'Gurasoak Martxan' programaren ikastaro berria antolatu du Gizartekintza Sailak\n'Familia eta eskola' izenburupean, ikastaroa Haur eta Lehen Hezkuntzan seme-alabak dituzten gurasoei zuzenduta dago. Hiru saio ezberdinetan eskainiko da Portalean, azaroaren 15ean eta 22an eta abenduaren 1ean.\nEibarko Udalaren Gizartekintza Sailak 'Gurasoak Martxan' programaren barruan ikastaro bat antolatu du, Portalean. Parte hartzeko jarduera hauetan, derrigorrezkoa da izena ematea, bai Gizartekintzan bertan, bai ikastetxeko Guraso Elkartearen bidez.\nIkastaroa Haur eta Lehen Hezkuntzan seme-alabak dituzten gurasoei zuzenduta dago. Guztira, hiru saio eskainiko dira:\n1. saioa (azaroak 15)\nUmearen garapena eta bere etapak\nGurasoen hezkuntza estiloak eta horren eragina portaeran\n2. saioa (azaroak 22)\nEmozioak familian eta elkarbizitza familiarrean eragina\n3. saioa (abenduak 1)\nFamilia-eskola arteko harremana: kolaborazio estrategiak, ikasteko motibazioa\nJarrera positiboak sustatzea familian eta eskolan\nHiru saioak gazteleraz eskainiko dira Portalean (2. solairuan) azaroaren 15ean eta 22an eta abenduaren 1ean, 18:00etatik 20:00etara.\nInteresa dutenek ikastola edo ikastetxe bakoitzeko gurasoen elkartean eman beharko dute izena edo gizartekintza@eibar.eus helbidera mezu bat bidalita.


Ekitaldien agenda - Bistakoenetik haratago: diziplinarteko-tasuna - 948 Merkatua, Nafarroako arteen Merkatua eta Topaketa profesionalen Foroa\n2019ko azaroaren 20, asteazkena - 09:30\nDiziplinartekotasunak bere egiten ditu artisten eta sortzaileen sorkuntza motorrak. Gaur inoiz baino gehiago, diziplinartekotasunetik sortzen da, hibridaziotik, heterogeneotasunetik. Baina, zer da diziplinartekotasuna? Ziur asko ez dago definizio argirik, eta kulturaren arloan, ia dena bezala, eztabaidagarria da eta ñabardura asko daude. Lehen eztabaida bat proposatuko dugu hemen, kontzeptu hori garbitu eta muga batzuk jartzen saiatzeko, 2019ko 948 Merkatuaren programazioa diziplinartekotasunean oinarrituta baitago.\nMaria Ptqk (Bilbo, 1976) ikerketa artistikoan doktorea da UPV-EHUn. 2000z geroztik kulturaren sektorean dihardu lanean, proiektuen koordinatzaile eta kontserbatzaile gisa, bereziki arte esperimentalen eremuan eta kultura jardunbideen eta teknozientziaren arteko bidegurutzean.\nMaral Kekejian Madrilgo Veranos de la Villa programaren zuzendari artistikoa izan da (2016-2019), bai eta Madrilgo Eguberrietako kanpaina / Errege Magoen desfilekoa ere (2015/16). Madrilgo Casa Encendida-ko Arte Eszenikoen Arloko zuzendaria izan zen 2005etik 2014ra, eta Madrilgo Pradrillo Antzokiko zuzendariordea 2001etik 2005era. Artearen Historian lizentziaduna da, Madrilgo Unibertsitate Autonomoan (1996/2001).\nJuan Pablo Ordúñez / MawatreS Arte Ederretan lizentziaduna da Euskal Herriko Unibertsitateko Arte Ederren Fakultatean. Artearen ikerkuntza eta sorkuntzako masterra du eta “La intervención artística como método de construcción de esfera pública” doktorego tesia egiten ari da. Bere jarduera artistikoaz gain, medikazio eta komisariotza proiektuetan dihardu eta, gainera, irakasle gonbidatua da UPV-EHUko Arte Garaikide Teknologiko eta Performatiboa masterrean.\nMaria Ptqk, Maral Kekejian, Juan Pablo Ordúñez, Mónica Zas


EHGAM-DOK EUSKARAZ: February 2007\n> Laburrak: In memorian > ORERETA: ALTXUREN OMENEZKO EKIMENAK\nBihar urtebete egingo du Xanti Vicente Altxu herritar eta ekintzaile ezaguna zendu zela. Senideek haren omenezko meza antolatu dute biharko, 12:30ean, Kaputxinoen elizan. Martxoaren 4an, aldiz, bideo emanaldia izango da Mikelazulo Elkartean, 17:00etan, EHGAMen eskutik. Iazko maiatzean Altxuri egindako omenaldiaren DVDa proiektatuko dute.\ngaiak: EHGAM, In memorian, Madelon, Oarsoaldeko Hitza\n> Berria: Elkartasunak > ESPETXE POLITIKAREN AURKAKO ETA PRESOEN ESKUBIDEEN ALDEKO LANUZTERA DEITU DU EHGAMEK ETA BESTE ERAKUNDEEK\nEspetxe politikaren aurkako eta presoen eskubideen aldeko ostiraleko lanuztera deitu du sindikatuak\nEspetxe politika salatzeko Etxerat-ek deituta etzi egingo den ordubeteko lanuzterako deia egin die LABek euskal langileei. Larunbaterako Bilbon antolatutako manifestazioarekin ere bat egin du sindikatuak. Izan ere, euskal preso eta senideen egoera «eutsiezina» da, Rafa Diez sindikatuko idazkari nagusiak atzo adierazi zuenez. Espainiako gobernuburu Rodriguez Zapaterori galdetu zion kartzela politika bezalako «mendekuan oinarritutako politikekin» konponbide jokalekua eraiki nahi duen. Mobilizazioetarako deia egin zuten LABeko zuzendaritzako zein hainbat enpresa batzordetako kideekin batera eginiko agerraldian egin zituen Diezek adierazpenok.\nPresoen eskubideak «estrukturalki zanpatuak» daude, Diezen hitzetan. «Ordua da, erretoriketatik haratago, mendekuan oinarritutako eta egungo egoeran faktore baldintzatzaile handia izaten ari den kartzela politikari nahikoa da esateko». Haika-Segi auziko gazteak sakabanatu izana, Iñaki de Juana, Parot doktrina edo gaixo dauden presoen kasuak gogoratu zituen.\nZapaterok Gasteizko mitinean ez zuela «presoen eskubide urraketa sistematikoaz» hitz erdirik egin salatu zuen. Eta galdetu zion hori den «herri honetan egoera berriak sortzeko eta bake bidean aurrera egiteko» bere politika; edo «mendeku politikozko halako oinarriekin» eraiki daitekeen Zuzenbide Estatua. «Hauek dira PSOEren gobernuaren eta Zapateroren keinuak irtenbide jokalekua eraikitzeko?». Gehitu zuenez, «hartarako gauza asko mugitu behar dira, baina bederen bat eta oraintxe, kartzela politika da». Ezker abertzalearen posizio politikoa baldintzatzeko PSOEren «estrategia orokorraren baitan» kokatu zuen kartzela politika. Horregatik, presoen eskubideen eta konponbidearen alde kalera ateratzeko ordua dela iritzi zion.\nPSOE kartzela politika «muturrera» eramaten ari dela, eta horrek ez duela «ezer onik» ekarriko esan zuen, halaber, LABeko buruzagi Ainhoa Etxaidek. Egoera aldatzeko, espetxe politikaren aurka dagoen «gehiengo handiari» kalera ateratzeko deia egin zion.\nLanuztearekin bat ez egiteko ELAren erabakia «harriduraz» hartu du Diezek. Ibaetako Foroak urtarrilaren 20rako deitua zuen manifestazioa «alde bakarrez bertan behera» utzi izana, edo Milakabilakarekin izaniko jarrera aipatu zituen. Diezen ustez, «ez dira erabaki onak elkarlanerako», ez eta «koherenteak» presoen eskubideen defentsan. Urratsak egiteko garaia dela gaineratu zuen.\nEtzi ordubeteko lanuztea egiteko Etxerat-en deiarekin eta larunbatean Bilbon izango den manifestazioarekin bat egin dute hainbat herri eragilek. Euskal presoekiko «eskubideen urraketa neurrigabea» salatu dute, eta Iñaki de Juanaren kasua gogoratu. «Ez da bidezkoa, inondik inora, adierazpen askatasunaz baliatzeagatik kartzela zigorra ezartzea, ez 96 urtekoa, ez 3 urtekoa. Iñakik kalean, etxean behar luke aspaldi». Presoekiko neurriek espetxe politika «ankerra eta krudela» dela agertzen dutela iritzi diote, besteren artean, zigorra beteta edo gaixorik preso dituztenen kasuak zein sakabanaketa salatzearekin batera. Horregatik, aste honetako mobilizazioei atxikimendua agertu diete Esait, Gurasoak, Behatokia, Herria 2000 Eliza, EHBE, Bai Euskal Herriari, Askatasuna, AEK, Eguzki, IPES, EHE, Sortzen-Ikasbatuaz, Askapena, Anai-Artea, IKA, EHGAM, Elkartzen, Bilgune Feminista eta Komite Internazionalistak eragileek. EAE-ANV alderdiak ere bat egin du mobilizazioetarako deialdiekin, ohar bidez jakinarazi duenez.\ngaiak: Berria, EHGAM, Elkartasunak, Lanuzteak, Presoak\n> Iritzia: Imanol Alvarez > FRANKISMOAREN BESTE BIKTIMAK\nAspaldion, frankismoaren biktimak gora eta behera, artikulu ugari idatzi da, ekitaldi askotxo antolatu eta baita oroitarriren bat ezarri ere. Esan gabe doa ederto baino edertoago iruditzen zaidala. Baina -beti egon behar bainaren bat-, nortzuk dira frankismoaren biktimak?\nGaur egun, medioetan-eta, biktimak berba erabiltzen denean, euskal gatazkaren biktimez aritu nahirik, gehien-gehienetan ETAren ekintzek eragindakoez bakarrik aritu ohi da. Hitzaren erabilera erredukzionista egiten dute. Nahita eta kontzienteki egin ere.\nAntzeko zerbait gertatzen da frankismoaren biktimez hitz egiten denean. Gehien-gehienetan gudari edota ezkerreko alderdi eta sindikatuetako kide izanagatik gartzelaratu edo fusilatu zituztenak omentzen dira. Frankismoaren biktima terminoaren erabilerak ere askoz zabalagoa izan beharko luke. Izan ere, oroitzapen goibeleko erregimen totalitarioaren biktimak beste asko eta asko izan zirelako. Edo direlako. Edo garelako, ez baitaukat batere argi erregimen haren astinduek ez ote duten egun arte iraun.\nFrankismoan milaka lagun izan ziren espetxeratuak, adibidez, beraien ustezko nahiagotasun afektibo-sexualagatik. Hots, esan ohi den bezala, homosexual izateagatik. Asko eta asko erbestera behartuak izan ziren, Miguel de Molina esaterako. Edo baita fusilatuak ere, García Lorca kasu. Halere, beste milaka lagunek kaleetan eta komisaldegietan, lege edo epaileen laguntzarik gabe jasan zituzten laidoak eta jipoiak betiko polizien aldetik, delitu bakarra zutela: modu zehatz batean jantzi, mintzatu edo mugitzea. Zantzu horietan oinarritzen zuten homosexual izan zitezkeelako susmoa, ondorioz, umiliazorik basatiena bideratu eta justifikatzeko.\nBadirudi gizarteak ahaztu egiten dituela bestelako biktima hauek. Badirudi biktima guztiak ez direla/garela maila berekoak. Lehendakariak izugarrizko oroitarria inauguratu du Artxanda mendian frankismoaren biktimen oroimenez, gonbidatuak eta aipatuak, ordea, gorago esan bezala, lehenengo mailakoak: gudariak eta alderdi eta sindikatutakoak edo beren ondorengoak baino ez.\nNahi gabe edo nahita egindako iraina nolabait arintzearren, kide naizen taldeak 2005ean ohorezko saria eman zion euskal gay mugimenduaren hastapenetan -oraindik ere trantsizioaren hastapenetan geundelarik- manifestazioetako lehen lerroan joaten ziren trans haietako bati. Haiek izan ziren era zuzenean zapalkuntza fisiko bortitzena jasan zutenak, ezin baitzuten beraien «delitua» ezkutatu. Ildo beretik, Durangon laster inauguratuko dugu, Udalaren eta Justizia Sailaren laguntzaz, beste biktima horien omenezko oroitarria. Artxandakoa baino apalagoa, aurrekontu-arazoak medio, baina hura bezain esanguratsua eta hunkigarria edo are esanguratsu eta hunkigarriagoa. Ea horretara ere datorren lehendakaria.\ngaiak: Argia, Frankismoa, Imanol Alvarez, Iritziak, Oroitzapena\n> Berria: Gurasotasuna > SEXU BEREKO GURASOEN ETA GURASOGAIEN ELKARTEA SORTUKO DUTE GAUR MIARRITZEN\nSexu bereko gurasoen eta gurasogaien elkartea sortuko dute gaur Miarritzen\nEzkontza eta adopzio eskubideari buruz jarrera har dezaten eskatuko diete hautetsiei\nBerria, 2007-02-17 # Aitor Renteria · Miarritze\nMiarritzeko (Lapurdi) gay eta lesbianen elkarteak (LGP) bilkura bat antolatu du gaur Miarritzen sexu bereko guraso eta gurasogaien elkartea sortzeko asmoz. Frantziako presidentziarako hauteskundeen harira, sexu bereko pertsonen ezkontza eta adopzio eskubideari buruz jarrera har dezaten eskatuko diete hautetsi eta hautagaiei. Bederen PSF eta UDFeko ordezkariak presente izanen dira bilkuran.\n«Lesbianen %11k eta gay-en %7k haur bat daukate; lesbianen %45k eta gay-en %36k ukan nahi dute», dio Philippe Lacoste LGPko presidenteak. Haurra ukan nahi duten sexu bereko pertsonek Administrazioaren zirrikituak baliatu behar dituzte. Legeak errealitatea onartu behar duela nabarmendu du, sexu bereko pertsonei gainerateko pertsonei onartzen dizkien eskubide berak aitortuz.\nFrantziako legeak elkarrekin ezkontzea kalerazten die sexu bereko pertsonei. Ezin dute haurrik adoptatu eta ezin dute lagundutako ernalkuntza baliatu. Norbanakoek haur bat adoptatzea haizu dute. «Hipokresiak agintzen du, gurasoetariko bat kukutu behar delako adopzio prozedura irauten duen bitartean», azaldu du Lacostek.\nLehen traba hori gaindituta ere, legeak inposaturiko hesiak sexu bereko bikoteei ez diete aitortzen gainerateko bikoteek dituzten eskubide berak. Bigarren gurasoa, egunerokoan eragile bada ere, legearen aitzinean ez du eskubiderik. Horrela, haurraren ardura legala duen gurasoari zerbait gertatzen bazaio, bigarren gurasoak ez du haurraren ardura legala eskatzeko aukerarik.\n«Gainerateko haurrek dituzten eskubideak ukatu egiten dizkiote sexu bereko gurasoen haurrari», salatu du Lacostek. Oinordetza eskubidea ere debekatzen diote haurrari eta hori jasanezinezko diskriminazioa dela dio.\nGurasoen ardura hobesten duen legea, gurasoen eskubide eta eginbeharra finkatzen duen legea bilakatzea eskatzen dute. Haurraren familia liburuan, adibidez, hiru elementu agertzea eskatzen dute: norengandik sortu den, noren haurra den eta zeinek hezi duen.\nInformazioa gardena izatea eskatzen dute. «Informazioa gordez haurrari adierazten zaio ezberdina dela, gorde behar duen zerbait duela», azpimarratu du Lacostek. Arduraren etika garatzeko legeak gardentasuna eskaini behar duela uste du LGPk.\nLegearen trabak direla eta, sexu bereko bikoteek molde ezberdinak baliatu behar izan dituzte haurrak ukaiteko. «Batzuek aitzineko bikote heterosexualetatik, bertzeek lagundutako ernalkuntza, isilpeko adopzioa edo bertze batzuen parte-hartzea. Legeak borondate naturalari hesia jarri nahi dionean bideak atzematen dira lortzeko». Legearen bermea eskatzen dute.\ngaiak: Adopzioa, Berria, Diskriminazioak, Gurasotasuna, Iparraldea, LGP Biarritz, Philippe Lacoste


Ezgaitasunak dituzten pertsonentzako laguntzaren sektoreari buruzko informazioa biltzen du atari berri batek | Consumer\nEzgaitasunak dituzten pertsonentzako laguntzaren sektoreari buruzko informazioa biltzen du atari berri batek\nGunearen helburuetako bat mendekotasunaren enpresa-ingurunean erreferente bihurtzea da\nAdimen Ezintasuna duten Pertsonen aldeko Erakundeen Espainiako Konfederazioko (FEAPS) kide den Desgaitasunerako Enpresa Elkarteak (AEDIS) web atari berri bat ireki du (www.asociacionaedis.org), gizarteari erakundearen eguneroko lanaren berri emateko. Mendekotasunaren enpresa-ingurunean erreferente bihurtu nahi du, eta elkartea osatzen duten erakundeen arteko loturak estutzea.\nGuneak erakundearen egunerokotasuna erakutsiko du, “hiru zutabetan oinarritutako lana —enplegua, prestakuntza eta laguntza—, eta ezgaitasuna duten pertsonei laguntzeko zentro eta zerbitzuen azken hitzarmen kolektiboa eta soldaten taula eguneratuak hartuko ditu”, iragarri du AEDISk. Gainera, bisitariek informazio hau aurkituko dute: erakundearen jatorria eta historia, elkarteak lortu nahi duen misioa, elkartearen ikuspegia eta balioak, zuzendaritza batzordearen osaera, eta elkartea kide den eta harekin lankidetzan aritzen den erakundeen zerrenda.\nHalaber, AEDISk nabarmendu du interesa duten pertsonek Batzorde Paritarioak egiten duen lana xeheki aurkituko dutela. Batzorde Paritarioaren parte da erakundea, eta hitzarmenaren erredakzioan sortutako zalantzak interpretatzea eta aldeen artean enpresak eta langileak bateratzea du eginkizun, hala eskatzen dutenean.\nAtari berria, ezgaitasunak dituzten pertsonentzako laguntzaren arloan, informazioaren abangoardian egoten saiatuko da. Hori dela eta, azken berriak biltzen dituen atal bat, hausnarketari buruzko blog bat eta jatorrizko informazioa izango ditu. Gainera, gune bat ireki da (Asoziate) erakunde berriak proiektu honekin bat egin dezaten.\nasistentzia ezgaitasun formación-eu mendekotasun web-a


UGLEko bi ikasle saritu dituzte Ekintzailetza Sarietan - Otamotz : Otamotz\nAtzo Ekintzailetza Sariak banatu ziren Iurretan eta UGLE eskolako bi ikasle sarituak izan ziren: Josu Usabiaga legazpiarra eta Olatz Magunazelaia zornotzarra.\nOlatz Magunazelaia Ortopresika eta Laguntza Produktuen Goi Mailako zikloko ikaslea GipuzkoaEkin jardunaldien barruan saritu dute. Gipuzkoako teknologia ekimeneko ideia onenari saria irabazi du Paralisi Brakialerako Ortesi Dinamikoa proiektuarekin.\nJosu Usabiaga Mekatronika Industrialeko Goi Mailako zikloko ikasleak, berriz, Urratsbat enpresa onenari saria irabazi du 25 urte azpikoen mailan.\nBere proiektuak Lubriusa du izena, lubrikazioan aditua den enpresa. Inguruko enpresen eskakizunetara egokituz, kalitatezko produktuak eta zerbitzuak eskaintzea du helburu. Bere ezagutza enpresen esku jartzen du eta lubrikazio prozesuak hobetzen saiatzen da.


Blog honetan ekosistemari buruzko hainbat gauza idatziko ditugu. Espero dugu gurekin gauza interesgarriak ikastea, gure sarrerekin ondo pasatzea eta gauza berriak ikastea.\nBale urdina munduko animalirik handiena da. 22,6m da mutilaren luzera eta 23,4 neskarena.\nArraroa da animali asko mutilak dira handiagoak baina bueno.\nBaleak ez dituzte aginak daukate iletzoak bere ahoan eta ez du jaten ez arrainak ez ezer jaten dute plaktonsak. Ere behar dute joan pizka bat gainazalara joatea botatzeko ura bero zulotik bestela iltzen dira. Baleak pacifikoak dira ez dute atakatzen inori igual nahi gabe ahal dizu jan baina bera ez du nahi jaten duenean bere aho erraldoia zabaltzen du eta etortzen dena barrura joaten da.\nEre batzuetan egiten du salto oso handiak eta gero jauzten denean zalpikatzen du asko.\nBale urdinak ere da ugaztuna.\nEgilea: MIKEL P. ordua: 02:34 iruzkinik ez:\nAsteburuan nire taldeko lagunekin\nGaldakaoko Pepeto mendira joan\nnintzen. Basoa ekosistema ederra da\neta oso zaldi politak ikusi genituen.\nBueltak eta bueltak eman genituen eta Pepeton ibai bat zegoen, bai polita.\nOso sorte ona izan genuen, Xabier oso ausarta zen, leku ezezagunera joan nahi zuen baina azkenean, ez ginen joan ez galtzeko. Leku ezezaguna bai polita zela,\nbasoa zen eta zuhaitz askorekin. Ni joango nintzen. Baina, azkenean ez.\nJoaten banintzen ekosistema horretatik leku gehiago ikusiko nituen. Zoritxarrez, oso\nMESEDEZ EZ ZIKINDU EKOSISTEMA HAIN POLITAK!!!!!!!!\nEgilea: ASIER ordua: 07:04 2 iruzkin:\nNIRE ANIMALIRIK GUSTUKOENA\nNire animali gustukoena pantera da. Jaguarren antzekoa da baina beltza, bere begiak horiak dira.\nBere hortzak 15cm-takoak dira eta bere atzaparrak, 9cm-takoak.\nAnimali oso konpletoa da. Dauka bizkortasuna, indarra eta azkarra da.\nEta baita ere jaten du denetarik.\nBere etsaia hiena da, oso txarto ibiltzen dira baina panterak irabazten dio. Panterak, hankak oso indartsuak ditu.\nEz da tigrea eta lehoia bezala baina, da indartsua. Lo egiten du zuhaitzetan eta inoiz ez da jausten.\nNik zoo batean ikutu nuen\npantera bateri eta horregatik da nire animali gustukoena.\nEgilea: MIKEL P. ordua: 07:01 iruzkinik ez:\nANIMALI SUPER ARRAROAK\nAtaloa (Mola mola) Molidae familiako ur gaziko arraina da, mundu osoko ur tropikal eta epeletan bizi dena. Arrain osteiktienik astunena da, 1.000 kilogramo baino gehiago izanik.\n2’5 m-rainoko luzera izaten du. Gorputza, hegalak barne, luze baino altuagoa du. Arre kolore iluna edo grisa, eta azal zakarra ditu. Askotan ur gainean azaltzen da albora etzana. Mundu osoko itsaso tropikaletan bizi da.\nEgilea: AKARI ordua: 06:57 2 iruzkin:\nBAZENEKIEN GAUZA HAUEK AZERIEI BURUZ?\nAzeriak txakurraren familiako haragijale txikia da. Otsoa eta txakurra bezala, mutur zorrotza, belarri handi eta hiruki formakoak eta buztan luzea dauzka.\nBegietako niniak, katuarenak bezala, txikitu egiten zaizkio. Gauza geldiak ez ditu oso ondo ikusten, baina, bestalde, ez du arazorik gauez ikusteko.Usaimena ere oso garatua dauka, eta salto egiten duenean, buztana erabiltzen du oreka mantentzeko. Belarriak, alde guztietara mugi ditzake. Soinu oso arinak entzun ditzake, urrutitik badatoz ere. Azeriak aharrausi egiten duenean, bere 42 hortzak ikusten zaizkio, batez ere, lau letagin luze eta zorrotzak.\nAzeri mota ezberdinak, txakur,otso, txakal eta koioteak bezala, kanidearen familiakoak dira. Denak ezagutzen dira lasterkari onak direlako eta entzumen eta usaimen fina dutelako. Lau azeri mota daude, orokorrean.\nArerioak ere baditu azeriak: katamotza eta arranoa batik bat. Kumeei erasotzen diete normalean. Kumeak ohartarazteko, arrak zaunka egiten du, emeak berriz oihu. Eta areriorik handiena, noski, gizakia da. Orain dela gutxi arte, Inglaterran azeria ehizatzea kirol bat zen. Bere larruarengatik ere hiltzen zen. Baina oraindik mundu guztian aurki daitekeen espezie bat da eta hori da bere buruargitasuna eta erresistentzia frogatzen duena.\nEgilea: AKARI ordua: 06:56 iruzkinik ez:\nHau Landako urmael bat da\n"Paradisoa" leku oso politak eta harrigarriak diren lekuak dira. Mota askotakoak daude, baina denei ez zaizkigu leku berdinak gustatzen. Niri adibidez, mendia, hondartza eta horrelako lekuak "paraisoak" iruditzen zaizkit. Hondartzetako bat Gernikakoa da, han oso putzu poltsak sortzen direlako, area fina delako eta ura berdexka delako, eta mendia (baina ez da guztiz mendia) Landakoa natura asko duelako eta urmaelak daudelako.\nLas medulas, Arboleda... ere oso paisai politak dira, beraz, esan dezaket "paraisoak" direla\nEta hau Gernikako hondartza bat\nEgilea: AKARI ordua: 06:46 iruzkinik ez:\nAsteburuan hondartzara joan nintzen eta futbolean jolastu genuen. Hondartza badakizuenez area eta ura dauka. Nire kanpingeko hondartza oso polita da . Hiru ekosistema nahastatuta dira: Basamortua, itsasoa eta zelaia. Dunak ditu baina salto egiterakoan belarrarekin mina hartzen duzu eta hori da txarra.Hondartzetan ur naturala dago eta ezin da jakin hotza edo beroa egongo denik. Nik gustoko dut ur hotza eta nire kanpinekoa oso hotza dago.\nHONDARTZAK OSO ONAK DIRA!!!!\nEgilea: ASIER ordua: 06:36 iruzkinik ez:\nNIRE AITITEREN LAU KATU TXIKIAK\nHAINBAT GAUZA KILKERREI BURUZ\nZER DA EKOSISTEMA?


Epaileak hirugarren gradua eman dio Rodrigo Ratori, 2020ko urriaren 1ean\nEpaileak hirugarren gradua eman dio Rodrigo Ratori\nZigorra baldintzapeko askatasunean betetzeko gai dela iritzita hartu du erabakia, eta espetxeko talde teknikoko kideek emandako txostenetan oinarritzen da.\nRodrigo Rato, epaileraren aurrean. Artxiboko argazkia: EFE\nRato eta gainerako akusatuak absolbitu dituzte Bankia burtsara ateratzeko epaiketan\nCaixaBankek eta Bankiak bat egitea onartu dute, Espainiako bankurik handiena sortzeko\nFiskaltzak 8,5 urteko kartzela zigorra eskatu du Ratorentzat\nAuzitegi Nazionaleko Espetxe Zaintzako Epaitegiak hirugarren gradua eman dio gaur, osteguna, Rodrigo Rato Bankiako presidente ohiari. Gauzak horrela, Ratok etxean bete ahal izango du zigorra, erregimen irekian sailkatuta dauden gainerako presoek bezala, eta eskumuturreko telematiko baten bidez izango dute kontrolpean.\nJose Luis Castro epaileak auto batean azaldu duenez, Soto del Real espetxeko Tratamendu Batzordeak gehiengo osoz proposatu du presoa hirugarren graduan sailkatzea, zigorra baldintzapeko askatasunean betetzeko gai dela iritzita, eta espetxeko talde teknikoko kideek emandako txostenetan oinarritzen da.\nEpaileak ondorioztatu duenez, kasu honetan hirugarren gradua ematea ahalbidetzen duten inguruabarrak eta aldagaiak daude. Besteak beste, bere adina (71 urte) izan du kontuan; izan ere, legezko betekizunak betetzen badira, baldintzapeko askatasuna lortuko luke arrazoi horregatik, bai eta pairatzen dituen gaixotasun koronarioengatik ere.\nHorrez gain, Bankia burtsara irtetearen inguruko epaiketan izandako absoluzioa eta delituak berriz egiteko duen "probabilitate txikia" izan ditu kontuan, besteak beste. Jose Maria Aznarren gobernuko Ekonomiako ministro ohia 2018ko urrian sartu zen espetxean.


Pribatutasun politika - Astigarraga Aldizkaria\nDatuen Babeserako Araudi Orokorreko 13. artikulua betez (Europar Batasuneko Arautegia 2016/679), honako informazioa ematen dugu Astigarraga Aldizkaria webgunearen bidez jasotzen diren datuen tratamenduari dagokionez:\nASTIGAR ELKARTEA datu hauek TOKIKO HISTORIA, KULTURA, ELKARTE ETA EUSKARAREN ERABILERA AREAGOTZEKO EGINGO DIREN DINAMIKETARAKO erabiliko ditu.\nZure datuak horiek kentzea agintzen ez duzun bitartean ASTIGAR ELKARTEKO ALDIZKARIA IZENEKO fitxategian gordeko dira.\nASTIGAR ELKARTEA astigar.eus webgunearen bidez jasotako datuen tratamendua egiteko oinarri legala honako hau da:\nSarbide eskubidea: Datu-emaileak ASTIGAR ELKARTEA emandako datuak eskatu ahal izango dizkio, bere datu pertsonalen tratamendua egiten ari den edo ez baieztatzeko.\nZuzenketarako eskubidea: Datu-emaileak bere datu pertsonalen zuzenketa egiteko eskatu ahal izango dio ASTIGAR ELKARTEA, berauek zuzenak ez badira edo behar bezala osatuak ez badaude.\nEzabatze eskubidea: Datu-emaileak ASTIGAR ELKARTEA bere datu pertsonalak ezabatzeko eskatu ahal izango dio, besteak beste, datu horiek jaso ziren helbururako jadanik beharrezkoak ez badira.\nAurkaritza-eskubidea: Datu-emailea ASTIGAR ELKARTEA bere datu pertsonalen tratamendua egitearen kontra agertu daiteke. Kasu horretan ASTIGAR ELKARTEA soilik erreklamazioak egiteko edo horietatik babesteko gordeko ditu.\nTratamendua mugatzearen eskubidea: Datu-emaileak ASTIGAR ELKARTEA eskatu ahal izango dio behin-behinean eta erabilera zehatzetarako ez erabiltzeko bere datu pertsonalak. Kasu horretan ASTIGAR ELKARTEA soilik erreklamazioak egiteko edo horietatik babesteko gordeko ditu.\nEramateko eskubidea: Datu-emaileak ASTIGAR ELKARTEA bere datuak erraz eskuragarriak diren formatu egituratu batean emateko eskatu ahal izango dio. Era berean bere datuak beste arduradun bati emateko ere eskatu ahal izango dio.\nAipatutako edozein eskubide egikaritzeko, datu-emailea ASTIGAR ELKARTEA posta helbidera edo helbide elektronikora zuzendu daiteke, bere NAN-aren kopia aurkeztuz, nortasuna egiaztatu ahal izateko.


Zahartzaroan oroimena nola trebatu — UPV/EHU Ikasmaterialak\nZahartzaroan oroimena nola trebatu\nZahartzaroan oroimena nola trebatu https://ikasmaterialak.ehu.eus/psikologia/zahartzaroan-oroimena-nola-trebatu https://ikasmaterialak.ehu.eus/@@site-logo/logoa.png\nIzarne Lizaso Elgarresta, Psikologian lizentziatua eta EHUko Psikologia Fakultateko "Oinarrizko Prozesu Psikologikoen eta Beren Garapenaren" saileko irakasle-laguna.\nSilvia Camio Montalvo, Psikologian Lizentziatua eta Donostiako Udal-jubilatu etxeen koordinatzailea.\n647 972 000/ 943 63 83 55\nLan honen helburu nagusia, euskal ikaslea jakintza arlo honekin lotuta dauden ezagutza interesgarrietara hurbiltzea da. Helburu zehatzak, berriz, hauek dira: alde batetik, oroimenaren funtzionamendua azaltzea (aroak eta funtzioak). Bestalde, adineko pertsonengan oroimena balioesteko tresna desberdinak ezagutaraztea. Honez gain, adineko pertsonengan oroimenean eskuhartzeko ezagutzak eta estrategiak sustatzea. Azkenik, oroimena trebatzeko programa desberdinak azaldu eta euren erabilera bultzatzea.\nMaterial teoriko-praktiko hau bereziki Psikologia Fakultateko "Helduaroa eta Zahartzaroaren Garapena" "Zahartzaroaren Psikologia" ikasgaietako ikasleentzat prestatu bada ere, beste ezagutza arlotako ikasleentzat (Psikopedagogia, Pedagogia, gizarte-hezkuntza,...), adineko pertsonekin lan egiten dutenentzat (gizarte-laguntzailea, erizaina, ...) eta gaiaren inguruan interesa duen edonorentzat erabilgarria izan daiteke.\nIrakurgai honen lehenengo eta bigarren ataletan, oroimena trebatzeko arrazoiak eta oroimenaren funtzionamendua azaltzen dira. Hirugarren atalean, berriz, zahartzaroko oroimenaren balioespen tresnak ezagutarazten dira. Laugarren atalean, oroimena trebatzeko programa baten eredua azaltzen da, ikasmaterial honen egileen esperientzian oinarritutako programa baten eredua hain zuzen ere. Bosgarren eta seigarren ataletan, zahartzaroko oroimena trebatzeko ezagunak diren bi programa eredu azaltzen dira: Madrilgo Udaletxearen Oroimen Unitatearen programa eta Israel metodoa. Zazpigarren atalean, erreferentzia bibliografiakoak aipatzen dira. Zortzigarren eta bederatzigarren atalak laugarren atalaren osagarri dira. Zortzigarren atalean, oroimena trebatzeko ariketa desberdinak proposatzen dira. Azkenik, bederatzigarren atalean, zahartzaroan oroimena balioesteko tresnarik erabilienak euskaraz eskaintzen dira.


Mundua, aldaketa betean - Klimaren larria - Udako serieak - Berria.eus\nOstirala, 2020ko 29\nMundua, aldaketa betean. Agintari askok aitortu dute klima krisian dela mundua. Alabaina, betiko joeran segitzen dute erregaien kontsumoak eta berotegi gasen isuriek. Herritarren mobilizazioa hasi zaie erantzuten egoerari eta agintarien ekimenik ezari.\nGroenlandia ipar-mendebaldean ekainean hartutako irudi bat. STEFFEN M. OLSEN / EFE\nInoizko urterik beroenetako bat izango da 2019a ere. Europa behin eta berriro astintzen ari diren bero oldeek eta Groenlandiaren izotzaren urtze handiak —zientzialarien ereduek 2050erako aurreikusitakoa 2019ko udan gertatzen ari da jadanik— alarma piztu dute zientzialarien artean. Duela zenbait urte klima aldaketa deitzen hasi zena klima larrialdi bihurtu da, eta munduko parlamentu askok adierazpen formaletan berretsi dute hori, besteak beste Erresuma Batuak eta Frantziak. Herritarren mobilizazioak ugaritzen ari dira —irailaren 20 eta 27rako mundu mailako grebarako deia egin du Fridays For Futurek— baina berotegi efektua eragiten duten erregai fosilen kontsumoa ez da apaldu, eta itsasertzean laino beltzak ageri dira, besteak beste, klima aldaketaren ukatzaile erradikalek dutelako esku artean Brasilgo, AEBetako, Australiako eta beste zenbait herrialdetako gobernuen lema. Euskal Herrian ere, CO2 isuriak handitzen hasi dira atzera ere, urte batzuetako geldialdiaren ostean.\nMUGIMENDU BERRIEN BERPIZTEA\nGreta Thunberg gazte suediarrak sortu eta mundu osora zabaldutako Fridays For Future mugimendua, Erresuma Batuko Extinction Rebellion, Alemaniako ikatz meategi handien aurkako desobedientzia mugimenduak —Ende Gelande eta beste— eta han eta hemen barreiatutako beste ehunka taldek mahai gainean jarri dute klima krisiari berehala ekiteko beharra. Inoizko protestarik jendetsuenak egin dituzte aurten Europako hainbat hiritan, eta protesta gehiago daude iragarrita. Fridays For Futurek grebarako deialdia egin du irailaren 20 eta 27rako. Euskal Herrian ere, hainbat talde lanean ari dira dei horri nola erantzun erabakitzeko.\nFridays For Futureko ikasleek Mannheimen, Alemanian, egindako manifestazioa. RONALD WITTEK /âÂÂÂÂEFE\nParisko Akordioak indarrean jartzeko urtebete falta dela, ez dira gutxi munduan klima larrialdia aldarrikatu duten herrialdeak. Europan, Erresuma Batuak eta Frantziak jadanik egina daukate deklarazioa, eta Euskal Herrian Eusko Jaurlaritza izan da egiten lehena. Alabaina, isurketa datuei erreparatuz gero, ez dago baikortasunerako zirrikitu askorik. Nazioarteko Energia Agentziak (IEA) 2018rako hartutako datuen arabera, hiru urtez igo gabe egon ostean, 2018an berriz ere handitu ziren berotegi gasen (BG) isurketak munduan: %1,7. Euskal Herrian ere —2017koak dira azken datuak— handitzeko joera hartu dute, krisiaren amaierarekin batera. Araban, Bizkaian eta Gipuzkoan %5,4 gehitu dira isuriak 2016tik 2017ra, eta Nafarroan, %3,8. Europak helburu bat jarri dio bere buruari: 2030erako gutxienez %40 jaistea gas isurketak 1990ekoekiko, eta %80 2050erako. Eusko Jaurlaritzak helburu bera jarri dio bere buruari, baina 1990. urtea abiapuntutzat hartu beharrean, 2005. urtea hartu du. Kontua da 1990ean 20,8 milioi tona isuri zituela eta 2005ean 25,6 milioi tona. Beraz, abiapuntuak guztiz aldatzen du konpromisoaren neurria. Mundu mailan ere, IPCC Klima Aldaketari Buruzko Gobernu Arteko Taldeko ikerlariek ohartarazi dute munduan bi graduko tenperatura igoera mugatzeko 2050erako %20-50 gutxitu beharko liratekeela BG isurketak. 1970etik 2016ra, ia bikoiztu egin dira mundu osoko isuriak.\nTENPERATUREN ETENGABEKO IGOERA...\nZientzialariek aspaldi zehaztu zuten klima aldaketaren sintomatologia: muturreko fenomeno meteorologikoak ugaltzea, lehorteak, suteak, tenperaturen igoera orokorra, izotzen urtze etengabea, itsas mailaren igoera lurreko izotzen urtzeari lotuta... Habitaten aldaketa eta espezieen birkokatzea berotze prozesuaren ondorioen barruan kokatzen dituzte. Azken lau urteak beroenak izan dira neurketak egin direnetik.\n2018a inoizko urterik beroenetan laugarrena izan zen, eta 2019a ere bide bertsutik joango da. Meteorologoek abisatua dute hilabeteroko informazioetan: esaterako, azken ekain-uztailak neurtutako beroenak izan dira, eta sekulako bero boladek jo dute ipar hemisferioa. Inoizko tenperaturarik beroenak neurtu dituzte Europa osoan. Frantzian, esate baterako, uztailaren 25a inoiz neurtutako egunik beroena izan zen: batez beste 29,4 gradu izan zituzten. Uztailaren 24an, Alemaniako mendebaldean 40,5 gradu izan ziren: sekula jasotako tenperaturarik altuena. Horrez gain, errekor absolutuak gainditu zituzten Erresuma Batuan, Belgikan eta Herbehereetan ere. Igeldon (Gipuzkoa), uztailaren 23an, azken 92 urteotan neurtutako tenperaturarik altuena erregistratu zuten: 39 gradu. Eta ipar poloan, Norvegian, inoizko tenperaturarik altuena neurtu zuten Laskforsen: 35,6 gradu.\n...ETA IZOTZEN URTZEA\nEuropa hegotik iparrera astindu duen bero boladak bete-betean jo du Groenlandia ere, eta horrek inoizko urtzerik bortitzenetako bat eragin du hango izotzetan. Adituen arabera, 40.000 milioi tona izotz urtu ditu bost eguneko beroaldiak, eta horrek 0,11 milimetro igo du itsas maila munduan. Uztail osoan, 200.000 milioi tona izotz urtu dira Groenlandian, eta mundu osoko itsasoen maila 0,5 milimetro igo da. Egun bakar batean, abuztuaren 1ean, 11.000 milioi tona izotz urtu ziren, inoizko gehientsuen eta 2012ko uztailean izan zenaren pare, Danimarkako erakundeen arabera. Groenlandiako izotz geruzaren %60 gutxienez milimetro bat urtu zen egun bakar batean.\nUrtze horiek ezohikoak ziren lehen, baina gero eta sarriago gertatzen ari dira. Ondorioz, aurten, abuztu hasierako inoizko izotz geruzarik meheena dago Artikoan. Zientzialariek 2050erako aurreikusitako hipotesiak 2019ko udan gertatzen ari dira jadanik, eta zenbait adituk uste dute agian berotze globala uste baino azkarrago gertatzen ari dela.\nSiberia sutan. Errusia hango suteak kontrolatu ezinean dabil. R. HANDOUT /âÂÂÂÂEFE\nIpar hemisferioko inoiz ez bezalako beroaldiek sute larriak eragin dituzte iparraldeko basoetan. Siberia ekialdean, 2,5 milioi hektarea kiskali dituzte suteek uztail amaieratik, Errusiako Gobernuaren arabera. Ez da lehen aldia. 2018an ere antzera gertatu zen: 3,2 milioi hektarea baso boreal erre zituzten sugarrek. Ezohiko tenperatura altuek eta ekaitz lehorretako tximistek eragin dituzte suteak, eta Errusiako agintariek, larrialdi egoera deklaratzeaz gain, armada bidali dute hara. Alaskan ere antzera gertatu da. Inoiz neurtutako tenperaturarik altuenak izan dituzte han ere (32,2 gradu), eta 300dik gora sute izan zituzten uztailean. 300.000 hektarea inguru erre zituzten sugarrek han. Sute horietan, CO2 asko isurtzen ari da, eta egoeraren larriaz ohartarazi dute klimaren adituek.\nESPEZIEEN GALERA ETA DEFORESTAZIOA\nKlima larrialditik harago, mundua krisi ekologiko larri batean murgilduta dagoela adierazi dute Nazio Batuen Erakundeak aurten emandako beste datu batzuek ere. IPBES Ekosistemen Zerbitzuei eta Biodibertsitateari Buruzko Gobernu Arteko Plataformak bioaniztasunaren inguruan inoiz egindako txosten osatuenaren arabera, milioi bat animalia eta landare espezie inguru gal daitezke hamarkada gutxiren buruan. Egun existitzen diren zortzi milioi espezieetatik, milioi bat daude galzorian; horietako asko hamarkada gutxi batzuen buruan desagertuko lirateke, egungo erritmoan. Arrazoiak: jatorrizko habitat edo ekosistemak galtzea, lurrean eta itsasoan eragindako aldaketen ondorioz. Horrez gain, organismoen ustiapena, klima aldaketa, kutsadura eta espezie inbaditzaileen eragina aipatu dituzte. Egoera horretan, berebiziko garrantzia dute jatorrizko baso eta oihanek, eta alde horretatik ere albisteak ez dira lasaigarriak. Izan ere, Jair Bolsonaro Brasilgo presidente denetik —urtarriletik uztailera—, 3.000 kilometro koadro oihan galdu ditu Brasilgo Amazoniak, aurreko urteko tarte berean baino %39 gehiago. Bolsonarok zin egin zuen oihan babestuak zabalduko zizkiela meatzeei eta nekazaritzari.\nMundua, aldaketa betean\nBarnealdea eta mendialdea\nKalteei aurre egiteko neurriak


Gurelan enpresa % 35 hazi da eta makineriako inbertsioa handitu du - SPRI\nAlbisteak 2 Azaroa, 2021 Basque Industry 4.0\nGurelan enpresa % 35 hazi da eta makineriako inbertsioa handitu du\nZamak, magnesio eta berunezko piezen injekzioan espezializatutako konpainia gipuzkoarrak berrikuntzaren eta 4.0 industriaren aldeko apustu sendoa egin du\nMendaroko Gurelan enpresak makinerian inbertitzea erabaki du, eta bere negozioa % 35 hazi da aurten. Etorkizunari begira, badu helburu argi bat: eraginkortasuna, kalitatea eta lehiakortasuna hobetzen jarraitzea zamak eta magnesiozko piezen injekziorako bere konponbideetan, berrikuntzaren eta 4.0 industriako inbertsioen aldeko apustua eginaz.\nAzken hilabeteetan, mundu mailako jarduera ekonomikoa oso azkar berraktibatu da, kontsumoak ere goranzko bideari ekin dio eta gorabehera ugari daude hornikuntza-kate globaletan. Faktore horien ondorioz, hornidura ezaren arazoa gero eta larriagoa da, eta oinarrizko materialen prezioek gora egin dute oro har. Industriari dagokionez, eszenatoki horrek eragin zuzena du, batik bat, erdieroaleen, produktu kimikoen eta gasaren sektoreetan eta, jakina, baita ere metal industrialenean; azken horien artean daude Gurelan enpresak presio handian injektatutako piezak ekoizteko erabiltzen dituen zamaka eta magnesioa. Ez dirudi epe laburrean merkatua egoera berrira egokituko denik ez eta eskaintza eskaera ase ahal izateko adina haziko denik, hortaz, hilabete zailak etorriko dira oraindik, bai behintzat 2022ko lehen hiruhilekora arte.\nGurelan-ek egoera globalaren erasoei aurre egin die makineria berrian eta produkzioko teknologietan egin dituen inbertsioei esker, eta lortu du produkzio-prozesuko fase guztien eraginkortasuna eta produktibitatea hobetzea, % 35eko hazkundea erdietsiz 2021ean.\nBesteak beste, aipatzekoa da parte hartu duela SPRI Taldeak eta Eusko Jaurlaritzak babestutako bi programa hauetan: Renove Industria 4.0 (laguntza hauen helburua da makineria edo ekipamendu aurreratua erostea, horien bidez 4.0 Industriako proiektuak inplementatzeko) eta Gauzatu Industria 2021 (laguntza hauen helburua da oinarri teknologikoko ETEak edo ETE berritzaileak bultzatzea lehiakortasun, enplegu eta kalitate estrategia bezala, hazkundearen bidera itzultzeko).\nMakinerian inbertitzea: apustu segurua\nZamak eta magnesiozko piezak ekoizteko gaur egun erabiltzen den presiozko injekziorako makineriak ez du zerikusirik duela hamarkada batzuetakoarekin; garai hartan, langileek benetako artistak izan behar zuten makina bakoitza eta bere xehetasunak zehatz-mehatz ezagutzeko.\nGero eta exijenteagoa den ingurune industrial batean bere bezeroei eraginkortasun eta kalitate berme handienak eskaini ahal izateko, Gurelan-ek 4.0 Industrian inbertitzen jarraitzen du, malgutasuna, erreakzionatzeko gaitasuna eta eraginkortasuna ematen dioten makina, tresna eta aplikazio berrien bitartez. Horietako bat da, hain zuzen, apirilean iritsitako presiozko injekzio-makina berria. Hala, enpresak balio-kateko hainbat puntutako berrikuntza kapitalizatu dezake arazo zehatzentzat konponbide espezifikoak bilatuz eta ekoizpen-prozesu osoa optimizatuz.\n1934an sortutako familia-enpresa honek bere produkzioaren % 60 esportatzen du, nagusiki Frantzia, Alemania eta Danimarkara. Nazioartekotze-prozesuari esker Europako merkatuan duen posizioa sendotu du, eta 2022rako helburutzat du Amerikako merkatura hurbiltzea, aukera ona izan baitaiteke zabaltzen jarraitzeko.


Gasteizko gazteen bozgorailua - Diario de Noticias de Alava\nUdalaren Gazteria zerbitzuak sortu duen Instagram profila 16 eta 35 urte bitarteko hiritarrek kudeatuko dute, baita bertan ikasi eta lan egiten dutenek ere. Bakoitzak bi astez ibiliko da eduki propioa partekatzen eta sariak jasoko ditu\nerreportajea sara cabrera. argazkia josu chavarri 14.02.2020 | 06:18\nYeray eta Oihane, Instagram profila kudeatuko duten lehenengo bi gazteak.\nGasteiz. Gasteizko Udalak, Gazteria zerbitzuaren bitartez eta Gardentasun eta Edukien atalarekin lankidetzan, Instagram profil bat sortu du herritar gazteei ahotsa emateko helburuarekin. @vitoriagazteok kontua 16 eta 35 urte bitarteko hiritarrek kudeatuko dute, baita Gasteizen ikasi eta lan egiten dutenek ere. Estatu mailan ekimen hau aitzindaria da. Tresna honen bidez, gazte guztiek aukera izango dute haien sormena eta komunikazioa sustatzeko, hauek gehien erabiltzen duten sare sozialetako bat baita.\nOihane Sarasti da lehenengo kudeatzailea. Atzo bertan hasi zen bi asterako lanarekin, eta argitaratu zuen lehenengo argazkia bere burua aurkezteko erabili zuen. Hurrengoa Yeray Dominguez izango da eta beste bi astez ibiliko da kontua kudeatzen eta edukia partekatzen. Atzo biak egon ziren Miren Fernandez de Landa Gazteria zinegotziarekin eta etorkizunean parte hartuko duen beste gazte batekin -Iñigo Contrasta- ekimen hau IES Ekialdea institutuaren batxilergoko ikasleei erakusten, hauen parte-hartzea sustatzeko asmoz.\nOihane eta Yeray oso pozik daude haien eginkizunekin eta biziko duten esperientziarekin. Gainera, parte hartzea oso erraza dela diote. Izena emateko bi pauso eman behar direla azaldu zuen atzo Miren Fernandez de Landak. "Parte hartu nahi duten gazteek bi aukera izango dituzte. Alde batetik, v-g.eus/vitoriagazteok webgunean sartu eta formulario erraz bat betetzea. Hautatutako pertsonek bi astez kudeatuko dute kontua, eta Gasteizko gazteen enbaxadore lanaren ordain gisa, erosketa-txartel bat (60 euroan balioetsia) jasoko dute hiriko saltokietan gastatzeko".\nHala ere, parte hartzeko beste aukerak ere badaude. Beren profiletatik @vitoriagazteok kontuan aldian behin antolatuko diren lehiaketetan parte hartu dezakete, eta horrekin ere erosketa-txartelak (kasu honetan, 30 euroan balioetsiak) irabazi ahalko dituzte.\nUdalak Gasteizko gazteei beren nortasuna eraikitzen eta autonomia pertsonala garatzen laguntzea, baita gizartean modu aktibo eta parte-hartzailean txertatzen laguntzea ere du helburu profil honekin. "Haiek izango dira proiektuaren protagonista nagusiak eta kudeatzaile aktiboak. Adinaz eta Gasteizekin duten harremanaz gain, baldintza bakarra izango da: Instagrameko profila izatea eta sare hori erabiltzen esperientzia pixka bat izatea", amaitu zuen Fernandez de Landak.\nErantzukizuna Oihanek, Iñigok eta Yerayk erantzukizunaren pisua nabaritzen dute, eta horregatik kontuz ibiliko dira haiei dagokienean. Iñigo, adibidez, oraindik ez daki noiz kudeatuko duen profila, baina argi dauka zer igoko duen egokitzen zaionean. "Argazkiak ateratzea gustoko dut, eta sare-sozialetan aktiboa naiz. Gasteizko paisaiak partekatuko ditut, baita tranbia berriaren argazkiak ere", dio.\nYerayk, bestalde, kirola eta txirrindularitza maite ditu, eta horregatik bi aste barru, bere txanda heltzen denean, txirrindularitzarekin erlazionatutako edukiak igoko ditu, baita Gasteizko erdialdearen argazkiak ere. Bere kasua, gainera, berezia da. Gazteria zerbitzutik kontaktatu zuten Instagramen bidez bera bere profilera igotzen zituen argazkiak gustoko zituztelako.\nOihanek, lehenengo kudeatzaileak, kontzientzia hartzeko erabiliko du bere bi asteko epea. Hiru ardatzetan oinarrituko da. Bera zeliakoa denez, horren inguruko elementuak partekatuko ditu, jendea kontzientziatzeko. Gainera, irakaslea denez, bigarren ardatza heziketa afektibo-sexuala izango da. Azkenik, saskibaloi jokalaria ere denez, kirolari ere boterea emango dio genero ikuspegi batekin.\nGuztiek egunero igo beharko dute zerbait, bai argazkien bidez bai azkar ezabatzen diren storyen bidez, eta bertan gustoko edo gustoko ez dituzten ideiak eta edukiak sartuko dituzte. Oihanek, Iñigok eta Yerayk argi daukate gazte eta adingabeei helduko diren edukiak direla, eta horregatik erantzukizunaren zama nabaritzen dute, baina haiek maite dutena partekatzeko aukera paregabea dela ere ikusten dute, eta hori da haientzat garrantzitsuena. Izan ere, erabilera arduratsua egingo dutela diote, haien profiletan egunero egiten duten bezala.\nKudeatu. Profila kudeatu nahi dutenek v-g.eus/vitoriagazteok webgunean sartu eta formulario erraz bat bete dezakete. Hautatutako pertsonek bi astez kudeatuko dute kontua, eta Gasteizko gazteen enbaxadore lanaren ordain gisa, erosketa-txartel bat (60 euroan balioetsia) jasoko dute hiriko saltokietan gastatzeko.\nLehiaketak. Gazteek beren profiletatik @vitoriagazteok kontuan aldian behin antolatuko diren lehiaketetan parte hartu dezakete, eta horrekin ere erosketa-txartelak (kasu honetan, 30 euroan balioetsiak) irabazi ahalko dituzte.\nLehenengoa. Lehenengo kudeatzailea Oihane Sarasti da. Atzo hasi zen kontuan edukia partekatzen; lehenengoa, bere burua aurkezteko irudi bat.


Logika | Gizapedia\nHasieraArakatuAzken artikuluakHiztegiaNor garen\nLogika inferentzia deduktiboaren bidezko arrazonamendua aztertzen duen jakintza-arloa da, premisa izeneko proposizioetatik konklusioetara nola heldu aztertzen duena; zehatzago, arrazonamendu horren baliozkotasun formala aztertzen du, premisetatik konklusiora egindako urratsak zuzenak diren, konklusioa formalki egiazkoa den, esperientzian egiazkoa den kontuan hartu gabe; adibidez, "txakurrak txoriak dira; katuak txakurrak dira; beraz, katuak txoriak dira" arrazonamendua logikaz guztiz zuzena da, esperientziaz faltsua izan arren. Egiazkotasun formala frogatzeko, logikak proposizioen eta horien arteko erlazioen formalizazio prozesu bat burutu behar du, proposizioak era abstraktuak adierazteko, gero horien gainean kalkulu bat egite aldera; adibidez, "euria egiten badu, lurra bustitzen da; euria egiten du; beraz, lurra bustitzen ari da" arrazonamendu logikoa honela formalizatu daiteke: (modus ponens izeneko erregela logikoa dena).\nLogika proposizionala proposizioetan oinarritzen da, egia ala faltsua diren adierazpenetan alegia. Proposizioen arteko erlazioak ikusita, konklusioetara nola heldu aztertzen du.\nLogika kuantifikatzaileak edo predikatuen logikak pauso bat aurrera egiten du eta proposizioen barneko edukia aztertzen du, subjektua eta predikatua bereiziz. Klase edo kategoria logika bat da, konklusiotzat subjektuen pertenentzia izango duena.\nAurreko biek, logika proposizonalak eta logika kuantifikatzaileak, lehen mailako logika osatzen dute. Proposizioei buruz proposizioak egiten direnean, bigarren mailako logikara igarotzen da, eta horrela behin eta berriz, hirugarren eta maila handiagoko logiketara heltzen da.\nLogika klasikoak balio bikoa da, egia ala faltsua balioak soilik onartzen dituenez. Badira logika ez klasikoak ere, hala nola balio anitz onartzen dituztenak, probabilitatean oinarritzen direnak eta logika lausoak. Logika ez klasikoa da baita ere logika modala beharrezkotasunean eta posibilitatean oinarritzen dena. 1\nMuñoz Gutiérrez C. Introducción a la lógica. ucm.es. http://pendientedemigracion.ucm.es/info/pslogica/cdn.pdf.\nTautologiak eta tautologikoa\nLogikan, tautologia edozein kasutan egiazkoa den proposizio bat da, proposizioko gaiak egia zein faltsuak izanda. Adibidez, "etxera joango naiz ala ez naiz joango" tautologia bat da, beti egia…\nAgian inferentzia estatistikoa bilatzen ari zinen. Inferentzia logika erabiliz premisa eta ebidentziatik ateratako konklusiora iristeko argudiaketa prozesua da. Hedaduraz, konklusio horri berari ere inferentzia deitzen zaio.\nBereziki matematikan eta logikan, korolarioak teorema batetik zuzenean eta maiz frogapen berezirik gabe eratortzen diren proposizioak dira.\nArtikulu bat eskatu\nErabili ezazu galdetegi hau artikulu eskaera bat bidaltzeko. Lehenbailehen osatzen saiatuko gara\nGure azken edukien berri jaso nahi baduzu zure email helbidean, egin zaitez harpidedun hurrengo galdetegi hontan.\nWeb honetako egileek edukien eskubide guztiak atxikitzen dituzte.\nCopyright 2022, Hirustaren eskutik


EUSKAL MUSIKA KATEA: NIKO ETXART\nAltzürükun jaio zen Niko Etxart, eta, bi urte zituela, gurasoekin Parisera bizitzera joan zen. Dena den, beste askok ez bezala, haurra zelarik jaso zuen euskara, eta gaztaroan euskal kulturaren berri ere izan zuen, bereziki Parisko Euskal Etxearen bitartez. Eskola utzirik, kantagintzatik bizi nahi izan zuen, eta 1972. urtean musikarekin lehen harreman estua izan zuen, kantari frantses ezagun baten diskoan koruak egin baizituen. Urte berean, Tinka izeneko taldea sortu zuen, beste bi lagunekin batera. Handik bi urtera, 1974. urtean, Euskal Herrira itzultzea erabaki zuen. Ordurako ideia ausart bat zuen buruan: rocka egin nahi zuen, euskaraz. Baina giroa ez zen horretarako sobera aproposa, are gutxiago Zuberoan. Kantagintza tradizionala zen nagusi, eta hortik kanpoko guztiak mespretxatua izateko arriskua zuen. "Nik artean Euskal Herrira etortzea eta guztiz bide hori hartzea erabaki nuen, rockaren bidea erran nahi dut. Garai hartan rockaren bidea zen gaitzena. Gaurko eguna hartzen badugu, gaur egun errazena da metal, techno edo ez dakit zer egitea, baina garai hartan ez zen posible euskaraz egitea pentsatzea ere. Hori traizioa zen, garai hartan ere ezin zen egin. (...) Etsai asko ziren. Etsaiak ziren, alde batetik, zinez kontserbadoreak ziren euskaldun kulturakoak, bertsolariak-eta barne. Garai hartan oso kontra ziren. Gero, apaizak ere kontra ziren... denak gure kontra ziren".\n1975ean Zazpi Gara taldearekin single bat grabatu zuen, "Dezagün algarreki", "Basabüria bizi dadila", "Uskal-Herriko lür maitia" eta "Jin bedi gure artila" kantuekin, eta 1976an Etxahun-Topeten omenezko diskoan parte hartu zuen. Urte berean Minxoriak taldea osatu zuen. Talde horrekin bi disko eman zituen argitara. Ordurako batere ohikoa ez zen itxura laster ezagun egin zen Euskal Herri osoan: txima luze eta orraztu gabeak, larruzko jaka eta ke susmagarria jaurtitzen zuen zigarro gaizki bildua.\n"Garai haietan Euskal rock´n´roll denetan entzuten zen. Ni gogoratzen naiz Madrilen, Donostian, Otsagabian... leku askotan entzuten zela. Gaur egun euskal musikarik ez du presentziarik, eta nik eduki nuen garai hartan. Nik uste dut hor garai bat izan zela non Euskal Herriko galdera, gure autonomia, independentzia edo nahi duzun bezala deitu, oso gogorra zegoen Espainian, indarrean zegoen, nik onura bat eduki dut hor. Momentu ona izan zen musika hori egiteko, eta ni aukeratua izan nintzen. Gainera, nire musikak ez zuen hain politizatua ematen, nahiz eta ni beti izan naizen politizatua. Enetako, esperientzia polit bat izan zen zinez, eta hori bizitzea oso gauza aparta izan da" (1).\nHurrengo urteetan, Minxoriak taldearen martxa eta bakarkako ibilbidea uztartu zituen. Ordurako hainbat gauza aldatuak ziren; 80ko hamarkadaren hasieran rock musika euskaraz egitea ez zen bekatu; Hego Euskal Herrian hasia zen Rock Radical Vascoren inguruko eztanda, eta pixkanaka-pixkanaka urte horietan sortutako talde berriek hartu zuten Niko Etxartek eta Errobik piztutako garraren lekukoa. Hala ere, 1983. urtean, oraindik zeresan handia emanen zuen disko bat argitaratu zuen, Tumatxa (Elkar, 1983). Talde handi batek lagunduta -horien artean Mixel Ducau-, hamar abesti bildu zituen lan horretan. Guztiak ziren Etxartek konposatuak, hiru izan ezik: "Ortziren ttunttuna" eta "Eresi" Jon Miranderen letrak ziren, eta diskoaren amaieran bazen rock-and-rollaren hainbat klasikorekin egindako medley bat. Horretan Jimi Hendrix, Eric Clapton, Pete Townshend, Mick Jagger, Ian Anderson eta beste musikari ezagun batzuen bertsioak jo zituen, nahaste-borraste batean.\nBeste musika zeregin batzuetan sartuta, disko gehiagorik gabe amaitu zen 80ko hamarkada. Ordurako, gero eta gutxiago jotzen zuen Hego Euskal Herrian, hortik aurrera Ipar Euskal Herrian eginen zituen kontzertu gehienak. Bestalde, Kilikas estudioa sortu zuen Altzain (Zuberoa), 1987an, eta harrezkero bertan grabatu ditu bere lan guztiak, baita beste askorenak ere. 1990ean etorri zen haren laugarrena, Baikor (Elkar, 1990). Berriro ere, Etxart abesti guztietako letren eta musikaren egilea izan zen. Kolaboratzaileen artean, Mixel Ducau eta Jimmy Arrabit (Itoiz, King Mafrundi) izan ziren. Urte berean, beste aro bat hasi zuen Etxartek, Hapa-hapa taldearekin lanean hasi baitzen. Dominic Earl, Baionan bizi den ingelesa (gitarra), Kiki Graciet (ahosoinua), Didier Etxeberria alsaziarra (baxua), Pierre Hartmann (atabalak) eta Kristof Ithurritze (teklatua) dira Hapa-hapa osatzen duten musikariak. Boskote horrekin hainbat urtez lanean aritu ostean, bi disko argitaratu ditu: Gili-gilikatzen haüt (Zohardi, 1996) eta Minuette (Elkar, 2005). Azken horretan Tina Turner abeslari ospetsuari kanta bat eskaini zion, "Tina perla beltza" bertsioaren bitartez.\nHorrez gain, 2007an egin zen hamabosgarren Korrikaren kantua egin zuen, "Heldu Korrikari". Hapa-hapa taldearekin batera jo zuen, baita beste hainbat musikarirekin ere: Enrique Villarreal El Drogas (Barricada), Joseba Gotzon... Halaber, bidegabekerien kontrako borrokan engaiatuta, hainbat musikarirekin batera egindako zenbait diskotan hartu du parte: Nuklearrik ez, eskerrik asko. Lemoiz gelditu! (Tic Tac, 1980), Hamahiru (t)alde (IZ, 1997), Euskal presoak Euskal Herrira (Euskal Preso Politikoen Sustengu Komiteak-Elkar, 1998)... Baina euskal rockaren aitzindaria izatearekin batera, euskal kanta tradizionala ere landu du Niko Etxartek. Dominika Etxart aitarekin (1932-2012) eta Robert Larrandaburu koinatuarekin batera, urte askoan herriz herri ibili da Zuberoako kantu tradizionalak ezagutarazten. Lan horren lekukotasuna disko batean jaso zuten, Eperra (Elkar, 2004). A capella egindako diskoa da, abesti guztiak zubereraz dira, italierazko bat izan ezik. Ahotsa jartzeaz aparte, Niko Etxartek ekoizle eta soinu teknikari lanak ere egin zituen disko horretarako.


Antipodetan herri-ongizatea iparrorratz • ZUZEU\nAntipodetan herri-ongizatea iparrorratz –\nHalaxe iragarri du Finantza ministro zelandarrak. 2018ko abenduan, Gobernuak ongizatea neurtzeko neurriak zehazten zituen dokumentu bat publikatu zuen, non identitate kulturala, ingurumena, etxebizitza eta harreman afektiboak hartzen zituen kontutan, besteak beste. Pobrezia, osasun mentala, etxegabekoak, presoak… izango dira lehentasunak. Helburu nagusietako ba, Gobiernuaren esanetan, “atzean gelditu direnak” laguntzean datza: “garapen handiko herrialdean bizi diren arren, oparotasuna ez baita berdin banatzen.”\nHerrialdearen (arrakasta) egoera neurtzeko aldagai bakarra –eta hortaz, etorkizuneko politikak egiteko erraminta– ekonomikoa (BPG) izateak, merkatu kapitalistaren erabateko menpekotasunaren aldeko hautu boluntarioa egitea da, eta horixe da gainerako gobernuak gaur egun dauden errealitatea.\nHerri-ongizatea, Internazionala, politika


Karmele Rotaetxe hil da | Hizkuntzalari eta ohorezko euskaltzaina\n81 urte zituen. Sorbona Unibertsitateko irakasle gonbidatu gisa ibili zen eta EHUn ere aritu zen.\nKarmele Rotaetxe. Argazkia: EITB\nKarmele Rotaetxe hizkuntzalari eta ohorezko euskaltzaina hil da, 81 urte zituela.\nKarmele Rotaetxe Amusategi Bilbon jaio zen, 1932ko urtarrilaren 17an. Umea zela, eta Espainiako Gerraren ondorioz, Frantziara alde egin zuen familiak. Hortaz, Frantzian ikasi zuen Batxilergoa. 1967an, Filosofia eta Letretan lizentziatu zen, Deustuko Unibertsitatean. Hamar urte geroago, 1977an, "Estudio estructural del euskera en Ondarroa" izeneko tesiari esker (Koldo Mitxelenak zuzendua) lortu zuen Doktoretza, Salamancako Unibertsitatean.\n1994-1995 ikaskurtean, Sorbona Unibertsitateko irakasle gonbidatu gisa ibili zen.\nIbilbide luzea eduki du euskararen morfologia eta sintaxia aztertzen. Europako hizkuntzen egoera ere aztertu ditu ikerkuntza esparru horietan eginez.\n2001 urteaz geroztik, Euskal Herriko Unibertsitateko irakasle emeritua da.\n1979ko abenduaren 23an, Euskaltzaindiak euskaltzain urgazle izendatu zuen eta 2004ko azaroaren 26an, aldiz, euskaltzain ohorezko izendatu zuen.\nAkademiako Gramatika batzordekidea zen, martxan jarri zenetik. Bestalde, EGLU liburuetan parte hartu zuen hasieratik. Sustapen batzordeko aholkulari ere izan zen.


Ikasturte honetako ikastaroak hastear daude Alkizan . diariovasco.com\nIkasturte honetako ikastaroak hastear daude Alkizan\n30 septiembre 201600:15\nAiztondo zerbitzuen mankomunitateak eta Alkizako Udalak antolatutako ikastaroak hastear daude. Urritik ekainera bitartean emango dira eta 15 euroko prezioa izango dute lehen seme-alabarentzat eta 12 eurokoa bigarrenarentzat. Astelehenetan hip-hop ikastaroa emango da, astearteetan antzerkia, asteazkenetan eskulanak, ostegunetan akrobaziak, talde kirolak eta skate-patinak, eta ostiraletan pilota. HH5etik LH6ra bitarteko ikasleei zuzenduta daude eta adinaren arabera bi taldetan banatuko da bakoitza, pilota izan ezik.\nAsteburuetan ere ikastaroak egiteko aukera egongo da. Larunbatetan idazkera digitaleko tailerra egongo da LH3tik gorako haurrentzat, 13 urtetik gorakoek ere izen eman dezakete. Ikastaro hau urritik maiatzera emango da eta 25 euroko prezioa izango du, nahiz eta hasierako kuotari 20 euro erantsi beharko zaion ikasturteko materialarentzako.\nHiru eta sei urte bitarteko haurrentzako musika eta mugimendua izeneko ikastaroa egingo da, 20 euroko prezioarekin, eta zazpi urtetik aurrerakoentzako instrumentuen banakako klaseak egongo dira. Azken honen prezioa kontsultatu egin beharko da.\nFallece un vecino de Alkiza tras sufrir una caída en moto en una pista forestal\nTxupinazo del carnaval de Tolosa 2015\nDefensa mantendr� Lore Toki como una de las cuatro yeguadas militares del pa�s\nEl agua y el fuego, protagonistas\nDorleta Armendariz logra en USA el récord de Euskadi absoluto de lanzamiento de martillo\nBaiReformaseko mutilen partida, gaur gauean etxean\nEuskal dantzen ikastaroa gaur hasiko da Ihurre Zaharran


PANTAILEZ JABETZETIK PANTAILA IZATERA? | Kultura | Berria\nPANTAILEZ JABETZETIK PANTAILA IZATERA?\nIkus-entzunezkoetako plataforma erraldoiek arrakala bat ireki dute orain arte industriarena izan den zoruan. Zinema eta telesailak ikusteko era aldatzen ari dira. Oraingoz aretoak dira egoera berriaren kaltetuenak, baina sektoreko beste adarrek ere nekez itzuri egin diezaiokete eztabaidari.\nInoiz baino ikus-entzunezko gehien kontsumitzen diren garaiak dira, eta bizi dago eztabaida. Filmak pantaila handian ikusteko aukerak gero eta murritzagoak ote diren. Joera berria: ekoizpen berriak zuzenean etxeko gailuetan ikustea. Telesailen modak hauspotuta, zinema zein telesailen ekoizpen eta banaketa bere egiten hasi dira plataforma digitalak —batik bat, Netflix, Amazon eta HBO—, eta haiekin eraldatzen doa zinema ikusteko modua. 2018an agerian geratu da fenomenoa; urteko pelikularik goraipatuenetakoa, Netflixek ekoitzi eta Alfonso Cuaronek zuzendutako Roma, zuzenean online estreinatu da ia, apenas areto gutxi batzuetan erakutsita. Berdin Coen anaien azken lanarekin ere, The Ballad of Buster Scruggs-ekin. Eta hasiera baino ez dirudi; aurten, besteak beste, Martin Scorseseren azken bi proiektuek Netflixen zigilua izango dute: The Irishman filma eta Rolling Thunder Revue dokumentala —bada pantaila handian erakutsiko ez direla aurreratu duenik—. Hala, zinema aretoak eta banatzaileak kolpatu ditu gogorren egoera berriak. Sektore osoa dago, ordea, gaiaren gainean.\n«Hau da orain gaia, toki guztietan; baina, egia esan, niri nagikeria handia sortzen dit». Horra, barre txikiz, Marian Fernandezen aitortza, Txintxua Filmseko ekoizle eta Ibaia Ikus-entzunezkoen Euskal Ekoizle Burujabeeen Elkarteko presidentearena. «Denon ahotan daude plataformak; baina gure eguneroko lanean oraindik ez du askorik eragin». Bestela heltzen dio auziari Coro Odriozolak, EZAE Euskadiko Zinema Aretoen Elkarteko idazkari nagusiak: «Sektore osoari eragin digu. Alde ona da pirateriak behera egin duela. Baina, bistan da, halako eskaintza eskura izanda, jendea gutxiago doa zinemara».\nAzkar heldu da aldaketa, eta abiadura horrek jartzen du zalantzati sektorea plataformen eraginaz aritzerakoan. Hauen aurretik ere bazegoen pelikulak etxean ikusterik, Internetek bideokluben gainbehera ekarri zuen; aurrena pirateriarekin, eta nahierako bideo zerbitzuekin gero. Aldea da plataformek hortik negozio bat egiten jakin dutela, denen buru Netflix dela —Google, Facebook eta sareari lotutako multinazional gehiago ere batu dira zerrendara—.\nDVD fisikoak etxeetara postaz bidaltzen zituen webgune bat zen Netflix hasieran. 2007an ekin zioten nahierako bideoen negozioari, eta 2013an eduki propioak ekoizteari; House of Cards telesail entzutetsua horien artean. Atal guztiak ikusgai batera jartzea erabaki zuten, eta hala definitu euren negozio eredua: edukia multiplikatzea eta hartzailea ahal beste ezagutzea. «Hau ikusi baduzu, beste hau ere gustatuko zaizu». Orduan 33 milioi harpide zituen, AEBetan denak. Baina asmoa globala zen ordurako, eta besteen lanen eskubideak erosi soilik ez, buru-belarri sartu zen edukien ekoizpen eta banaketan. Gaur 130 milioi etxetara heltzen da plataforma, munduko 190 herrialde baino gehiagotan. Datu gehiago: 2018an, Netflixek 83 film ekoitzi zituen—Warner Brosi, Hollywooden gehien ekoizten duen etxeari, 23 lanetarako eman zion urteak—, eta Interneten dagoen streaming zerbitzuaren %20 inguru kontrolatzen du.\nBada Netflix telebista berria dela titulatu duenik ere.\nIndustria bat trantsizioan\n«Streaming zerbitzua nagusituz doan trantsizio une batean gaude. Ez dago oso garbi zertara goazen». Hala laburtu du sektoreak bizi duen unea Eneko Olasagasti zinemagile eta antzerkigileak. Plataformen eragina hiru aldetan aztertu behar dela dio: kontsumoan, ekoizpenean eta sorkuntzan. Zinemazalearentzat abantaila da, hori argi du. «Askoz merkeagoa da; hamar bat euro ordainduta, produktu pila bat ditu eskura».\nEkoizle ere bada, eta hor ez du hain baikor ikusten egoera. Merkatua gehiago globalizatzeak ekoizteko aukerak murriztea dakar, haren ustez. «Lehen finantzazioa alde diferentetatik lortu behar zenuen; gaur, ekoizle bakarrak ekoitzi dezake produktu bat. Besterik da eurengana iristea. Gauza hauek beti mugitu dira pasilloetan: hor ondo mugitzen dakienak aterako ditu lanak aurrera». Bada, plataformek «handien eta txikien arteko arrakala» handitzen dutelakoan da Olasagasti. «Lehen, bi milioi euroko film gehiago zeuden; orain, zortzitik gorakoak edo milioi batetik beherakoak egingo dira. Ni bezalako batek aukera gutxi ditu horra heltzeko».\nOraingoz euskarazko hiru film iritsi dira, esaterako, Netflixera: Loreak, Errementari eta Handia. Azkenaren kasuan, gainera, proiektuaren aurre finantzaketan sartu zen plataforma. Hori horrela, plataformak «aliatu» ere izan daitezkeela uste du Fernandezek. «Nik lortzen badut nire pelikularako Netflixek dirua jartzea, kolpetik jasotzen dut pelikula». Finantzazioa bilatzerakoan aintzat hartzeko pieza bihurtu da plataformena harentzat, «baina oraindik ez behin betiko pieza bat». Antzeman du beste alde on bat inguruan. «Plataformek ekoitzitako telesailak datoz orain, eta horrek hemengo teknikoentzat lana dakar; lagun asko ditut urtea egin dutenak horiei esker».\nEta kontatzeko eran? Izan dute eraginik? Ezezkoan dira Olasagasti eta Fernandez; ez behintzat modu nabarmenean. Olasagasti: «Sortzailea beti dabil egin nahi duenaren eta jendeari gustatuko zaionaren artean. Baina zerk funtzionatuko duen ez dago jakiterik; zorionez, sorkuntzak ez du algoritmoen arabera funtzionatzen». Roma-ren kasura jo du Fernandezek: «Netflixek ekoitzi arren, ikusten da Cuaronek askatasun osoa izan duela: zuri beltzean, aktore ezezagunekin... Hori bai, Netflixek kamera eta laborategi batzuk onartzen ditu, eta horrek markatzen ditu forma batzuk».\nBatez ere, zinema jaialdien ingurumarian berotu da plataforma digitalekiko eztabaida azken urteetan. 2017an, jendeak txistu jo zion Netflixen logoari Cannesen Okja filmaren kredituetan azaltzean. Hurrengo urtean, jaialdiak lehiaketatik kanpo utzi zituen Netflixek eramandako lanak, plataformen aurretik aretoetan erakutsiko ez zirela argudiatuta.\nIazko urteak aldaketa bat ekarri duela uste duenik bada, ordea. Batik bat, Roma-k Veneziako Mostran Urrezko Lehoia irabazi izanak. Donostiako Zinemaldian ere Netflixek ekoitzitako lan bat izan zen sari nagusirako lehian. Odriozolak ez du dudarik: «Beti defendatuko dugu pelikulak zinema aretoetan estreinatu behar direla». Txarteldegietako beherakada mailakatua izaten ari dela dio, baina eusten diola beheranzko joerak. «Beti daude zinemafiloak, eta pantaila handian ikusi nahi diren filmak, baina, oro har, estreinaldiak, zeinetara lehen jendea masan joaten zen, nabarmen jaitsi dira». Etxean geratzearen «erosotasuna» eta eskaintza kultural gero eta zabalago bat dira kausa nagusiak harentzat. Horren aurrean, aretoak bide berrien bila ari dira. «Pelikula erakusteaz gain, esperientzia ezberdin bat eskaini beharko dugu».\nIkus-entzunezkoen kontsumo indibidualago bat gailentzen doala, hor ados da sektorea. Odriozolaren hitzetan, «bakoitzak nahi duena ikusten du, nahi duenean». Horrek, hein batean, «tristura» eragiten dio Fernandezi, zinemak esperientzia kolektibo modura indarra galtzeak. «Denontzat da ona aretoak zinemaren kontsumorako erreferenteak izaten segitzea».\nHizkuntza gutxituetako industriak non geratzen diren egoera berri honetan; horra zintzilik den beste auzi bat. Edo ez hainbeste. Euskara heldu den bezala, beste hizkuntza ez hegemoniko batzuk ere heldu dira plataforma horietara. Olasagastik garbi ikusten du: «Plataformei hizkuntzarena bost axola zaie; arrakasta duten produktuak interesatzen zaizkie. Halere, hizkuntza txikientzat ez da erraza merkatu horietara heltzea; hor ere baliabideak jarri beharko dira ikusgarritasuna lortzeko». Antzera Fernandez ere: «Honezkero, jakin behar genuke hizkuntza ez dela traba bat munduko edozein tokitara heltzeko».\nEtor litekeena haztatzen\nSareko erabiltzaile batek idatzi zuen: «Hau mundu aldrebesa: Amazon zentro komertzial ohiak erosten, eta orain Netflix zinema aretoak erosten. Lehendabizi hondoratu zure etsaia, eta gero erosi hilotza, ea probetxurik atera ahal diozun». Zaratak heldu dira, eta prentsan ere argitaratu da plataforma erraldoi hauen hurrengo urratsa zinema aretoak erostea izango dela, beraiek ekoitzitako lanak erakusteko. Ezin jakin, baina pista eman du Fernandezek: «Botere asko dute, apustu ekonomiko handia egiten ari direlako. Horrek ahalbidetzen die erabakiak hartzen egotea».\nBotereaz ari, irabazien kudeaketaz ohartarazi du Olasagastik. «Kasu hauetan, sortzaileen eskubideak kudeaketa elkarte handiek kontrolatzen dituzte. Nik kobratu ditzaket 100 euro sesio bat egiteagatik, baina arrakasta badu, etekinak sortzen ditu, eta sortzaileak ez du irabazi hori ikusten». Sortzaileak merkatu globalean jokatu behar badu, ordainketei begira ere «neurri globalak» defendatu ditu zinemagileak. «Hori guztia lehenbailehen arautu beharko da».\nGaur-gaurkoz, alarmak behar baino gehiago ez pizteko deia egin du Fernandezek. «Aspaldi hasi zen aldaketa; orain kontziente gara serio doala guztiz. Hala ere, sentsazioa dut orain denok honen inguruan aritu arren, bi urte barru, beste zerbait izango dela. Baina zinema zuzenean etxera heltzea? Hori bada aldaketa nagusia, hori jada hemen dago».


Badatoz Eako poesia egunak | Hitzen uberan\n← 1948ko uda\nAmetsak ere zain →\nAurten uztailaren 17tik 19ra\nHamabigarren edizioa dute aurtengoa Eako Poesia Egunek. 2003an ekin zion Eako Herrijari Emon Arnasa elkarteak poesiaren bueltako jaialdi bat antolatzeari, eta hamarkada honetan egindako lanaren fruitu, euskal literaturako plaza ezagunenetako bat dugu, poesiari osoki eskainita dauden apurretakoa. Oraindik ez dute egitarau osoaren berri eman, baina ireki berri duten Twitter kontuari esker dagoeneko jakin ditugu aurtengo edizioan gertatuko diren gauza batzuen berri.\nEta zer lotura zegoen, bada, Eako herriaren eta poesiaren artean? Antolatzaile-taldeko Asun Landako Argiako erreportaje honetan esan zuenez: “Gabriel Aresti poeta eta euskaltzale ezaguna Ean bizi izan zen bere azken bi urteetan, eta poema ederrak idatzi zituen berton: Eako koplak, Enaren begiak… Orain dela bost urte bere testigua hartu genuen eatarrok, pentsatzen dugulako zorra kitatu behar dugula poeta handiarekin, eta berak idatzitakoa ezagutu eta ezagutarazi”.\nArestiren figurari lotutako jaialdia da, beraz. Abiapuntuan, behintzat. Bestelako proposamen eta askotariko autoreak ere biltzan baititu Eak, tartean izaten dira musika-kontzertuak, hitzaldia, herri-bazkarik eta afariak, eta, noski, poesia-errezitaldiak. Halaber, urtero Zaldiarri liburuxka argitaratzeko ohitura ere hartu dute antolatzaileek, eta horiek eskuratzeko aukera ere badago sarean, hemen.\nOrain zenbait aste Twitter kontua abian jarri eta jaialdiaren nondik norakoei buruzko zertzelada batzuk zabaldu zituzten. Tartean, data. Aurten uztailaren 17tik 19ra bitarte egingo dituzte. Aresti izan zuten hasieratik gogoan, Goikolean idatzi baitzuen poetak Joxepa Mendizabalen olerkia sonatua.\nGutxi bada ere, momentuz zer dakigu? Bada Jose Luis Otamendik errezitaldia egingo duela, Kapital Publikoa lana ardatz hartuta, Portusolo etxe ondoko soloan. Eta Maialen Lujanbiok hitzaldia egingo duela uztailaren 18an, goizeko 11tan. Gaia: Poesia (zubi bat) Bertsolaritza. Badakigu, bestalde, aurtengo edizioak leloa ere aukeratu duela: Poesia ezin da kabitu. Eta, urtero bezala, Erramun Landak egindako kartela ikusteko aukera ere izan dugu.\nLaster iragarriko dituzte ekitaldi guztiak, baina, bien bitartean, @Eakopoesia jarraitzea gomendatzen dizuegu, besteak beste, munduko poeten harribitxiak ekartzen ari direlako euskarara. Uztaileko hitzordurako amu hoberik…\n0 Responses to Badatoz Eako poesia egunak\nBegoña Agirre says:\n2015-07-02 at 18:38\nkaixo, pozaz saiatuko naiz joaten..bitartean mesedez nun lor dezaket “poesia ezin da kabitu” EA 2015 kartel horretako pare bat …Airoportuan eginten dut lan eta han irudiak jartzea gustatuko litzaidake …mila esker ,b.\nasun landa says:\n2015-07-07 at 12:57\nKaixo Begoña !!\nPozik utziko dizkizut, zure izenean, kartel batzuk Bilboko Plaza Berriko Cafe Bilbaon, bai??


Georg Wittig - Wikipedia, entziklopedia askea.\nGeorg Wittig (Berlin, Prusiako Erresuma, 1897ko ekainaren 16a - Heidelberg, Alemania, 1987ko abuztuaren 26a) alemaniar kimikaria izan zen.\nBerlin, 1897ko ekainaren 16a\nHeidelberg, 1987ko abuztuaren 26a (90 urte)\nKarl von Auwers (en)\nUlrich Schöllkopf (en)\nTübingen eta Marburg\nTechnical University of Braunschweig (en)\nKimikako Nobel Saria (1979)\nDannie Heineman Prize (1965)\nHeidelbergeko Unibertsitateko irakasle izan zen. Fosforoaren ilidoek zetonekin eta aldehidoekin erreakzionatzen dutela eta erreakzio horren ondorioz alkenoak eratzen dituztela frogatu zuen. Erreakzio hori botika ugariren eta beste gai organiko konplexuen sintesian erabiltzen da gaur egun. Kimikako Nobel saria irabazi zuen 1979an Brown de Purduerekin batera.\nMultimedia: Georg Wittig\nAzken aldaketa 20 otsaila 2019(e)an, 07:42(e)tan\nOrriaren azken aldaketa: 20 otsaila 2019, 07:42.


Memoria ariketak gizarte likido batean | Kultura | Berria\nMemoria ariketak gizarte likido batean\nDaniel Canogar artistaren erakusketa zabalduko du bihar Donostiako Kubo Kutxa aretoak. Oroitzapen likidoak izenburupean, memoriari eta haren galerari buruz egiten du gogoeta.\nErakusketan ikusgai dauden lanetako batzuk. Juan Carlos Ruiz / Foku\n2019ko irailak 11 15:06\nZygmunt Bauman pentsalari eta soziologoaren ideia baten inguruan jardun du lanean azken urteotan Daniel Canogar artistak (Madril, 1964). Modernitate likidoaren kontzeptua garatu zuen filosofo poloniarrak, eta ideia hori aspaldikoa duen kezka batekin lotu du artistak: memoriaren galerarekin. Gaur egun, herritarrak etengabeko eta gehiegizko informazio bonbardaketa baten pean bizi direla eta horrek nolabait oroitzapenak azkar erretzea eta desagertzea dakarrela uste du Canogarrek. Horren inguruan gogoeta eginarazi nahi duten hainbat lan sortu ditu horregatik, Oroitzapen likidoak erakusketan bildu dituenak. Donostiako Kubo-Kutxa aretoan bihartik 2020ko urtarrilaren 6ra arte izango dira lanok ikusgai.\nTeknologiak eta gehiegizko informazio jario etengabeak planetan eta gizakiengan duten eragina da erakusketaren ardatz nagusietako bat. Hala, pantailen bidez, eta algoritmoak sortuz, informazio fluxu hori obra artistiko abstraktuetara eraman du Canogarrek. Internetera konektatuta daude obra gehienak, eta askotariko informazioa denbora errealean jasotzen dute. Hala, pantailetan ikus daitezkeen kolore eta formen nahasketak aldatuz doaz etengabe, likidotasunaren ideiari jarraikiz.\nBihar irekiko dute erakusketa, eta, ohikoan bezala, jarduera osagarriz betetako programa bat ere izango da aretoan.


2019ko urtarrilaren 14a, astelehena\nTokiko komunikabideen alorrean euskara sustatzeko laguntzak. 2018KO deialdia.\nTokiko komunikabideen alorrean euskararen erabilera sustatzeko laguntzak arautzen dituzten oinarriak, Bidasoa Txingudi Mugaz Gaindiko Partzuergoaren aurrekontua gauzatzeko oinarrietan jasoak.\nOinarri hauek Bidasoa-Txingudi eskualdeko 3 herrietan, Irun, Hondarribia eta Hendaian, hedapena duten tokiko komunikabideen esparruan euskararen erabilera sustatzeko diru-laguntzak norgehiagoka arautzea dute xede, bertan zehaztutako irizpideak eta baldintzak kontuan harturik.\n4. Onuradunak eta baldintzak.\n1.— Oinarri hauetan araututako diru laguntzak eskatu ahal izango dituzte kazetaritza lanak egiten dituzten eta Irunen, Hondarribian edo Hendaian dauden pertsona fisikoek edo juridikoek, deialdi honetan eta oinarrietan zehaztutako baldintzak betetzen badituzte.\nDiru laguntza hauek ez dira bateragarriak izango Irungo, Hondarribiko eta Hendaiako Udalen laguntzekin, haien xedea oinarri hauetan jasotakoa bada. Hala ere, diru-laguntzak bateragarriak izango dira xede bererako beste edozein diru-laguntza, laguntza, diru-sarrera edo baliabiderekin, datorrela nazioko edo Europar Batasuneko edozein administraziotatik edo erakunde publiko nahiz pribatutik, datorrela nazioarteko erakunde batetik.\nDiru-laguntza hauek lortu nahi dituztenek dagokion eskaera egin beharko dute, eta horretarako, ondoren zehazten den dokumentazioa beteko dute Bidasoa-Txingudi Mugaz Gaindiko Partzuergoak emaniko ereduaren arabera eta, behar bezala betetako eranskinekin batera, Bidasoa-Txingudi Mugaz Gaindiko Partzuergoaren bulegoetan aurkeztuko dute Ducoureau Jauregian, Irungo Hendaia kalea 8an, 20301 PK, edo 39/2015 (LRJ-LPAC) Legearen 16 artikuluak aipagai dituen lekuetan, dirulaguntzen iragarkia Gipuzkoako Aldizkari Ofizialean argitaratu ondoren eta hilabete beteko epean. Honako dokumentu hauek aurkeztuko dituzte eskaera egileek:\nc) Gastu eta sarreren txosten zehatza, azpiegitura, langileria gastuak eta abar, eta diru-laguntza bidezko sarrerak, ekarpenak, publizitatea bidezko sarrerak eta abar argi zehaztuta. Partzuergoari eskatzen zaion zenbatekoa jasoko da halaber.\nf) Ikus-entzunezko komunikabideen kasuan, a), b), c) eta d) atalez gainera, komunikabidean euskarari aurten emaniko tratamendua azaltzen duen txostena aurkeztuko da, gutxienez honako alderdi hauek adierazita:\nEskaera egileak aurkeztutako dokumentazioa ez dagoela osorik edo Oinarri hauetan eskatzen diren baldintzak ez dituela betetzen ikusten bada, interesatuari hamar eguneko epea emango zaio okerrak zuzen ditzan edo beharreko dokumentuak aurkez ditzan, eta jakinaraziko zaio, hori ez badu egiten, bere eskaera bertan behera utziko dela, Herri Administrazioen Erregimen Juridikoaren eta Administrazio Prozedura Erkidearen 39/2015 Legearen 68 artikuluak aurreikusitakoaren arabera.\nZuzendaritza Batzordeko lehendakaria, Bidasoa-Txingudi Mugaz Gaindiko Partzuergoaren euskara lan-mahaiak (hiru udalerrietako euskara teknikari eta ordezkariek eratua) osaturiko epaimahaiak aztertu eta ebaluatuko ditu eskaerak, eta lan-mahai horrek eginiko erabakirako proposamena ikusita, eskumena duen Zuzendaritza Batzordeari aurkeztuko zaio, eta Partzuergoko Lehendakariak hartuko du beharreko erabakia.\nEskaerak epaimahaiak baloratuko ditu, ondoren aipatzen diren irizpideei erreparatuz: Hedabidearen helera edo hedadura eta Bidasoa-Txingudi eskualdea osatzen duten hiru hirietan duen eragina eta haien parteartzea, aldizkakotasuna, Euskeraren erabilera egokia eta maila, Euskeraren presentziaren proportzioa.\nEsleipen irizpideen informazioa eranskinean osatzen da.\n3. Memoria osoa, irizpideak eta hemen aipatutako baldintzak bete direla egiaztatuz.\n— Jardueraren eduki guztia edo zati bat euskaraz izango da, programazio edo edukiaren % 50 gutxienez beti ere.\n— Irun, Hondarribia eta Hendaian egongo da komunikabidearen entzuleriaren edo aleen tiradaren erdia gutxienez., honako hau, komunikabideek eskura dituzten estatistika-zerbitzuez baliatuz justifikatu beharko delarik.\n— Hiru hizkuntzak erabiltzen dituzten komunikabideen kasuan, beste hizkuntzetan adierazten dena euskaraz ere agertu beharko da, edo gutxienez guztizkoaren 1/3 izango da.\nPartzuergoaren Euskara Lan-taldeak, Zuzendaritza Batzordeak eta kasu guztietan Partzuergoko Lehendakariak, egokitzat hartzen dituzten egiaztapen guztiak egiteko eskubidea dute datuen fidagarritasuna eta dirulaguntzen erabilera zuzena egiaztatzeko.\nb) Diru-laguntza beharreko baldintzak bete gabe lortzen bada.\nc) Deialdi honetan edo, hala badagokio, diru laguntza emateko ebazpenean zehaztutako baldintzak ez betetzea.\nIrun, 2018ko abenduaren 28a.—Jose Antonio Santano Clavero, lehendakaria. (8642)\nEUSKARA HEDABIDEENTZAKO DIRULAGUNTZEN ERANSKINA\nOnartua / Ez onartua\nDemostratu behar dute.\nDemostratu behar dute\nAurreko parametroetatik beherakoa\nErabiltzen duen euskara zuzena izatea, eta Euskaltzaindiako arauak betetzea, testuinguruaren araberako komeni den kasuak salbu (baldintza baztertzailea)


Eta zu, zergatik ez zara izan etakide? • ZUZEU\nEta zu, zergatik ez zara izan etakide? –\nBada denbora Fernando Arambururen izena bolo-boloka dabilela hedabideetan, “Patria” dela-eta, edo zehatzago, nobelarekin lortu duen arrakasta dela-eta.\nDuela askotik Alemanian bizi den donostiarrak eman izan du zeresana aurretik ere, besteak beste euskal idazleak salatu izan dituenean gatazkari buruz ez idatzi izana leporatuta, edo euskal literatura diruz babestua dagoela esan izan duenero.\nOraingo honetan, ordea, aberria izan da eztabaida gunea. Sekula Euskal Herritar batek idatzi duen nobelarik salduenen artean ei da jada “Patria”; horrela dio El Correok plazaratu eta pasarte batzuetan auzolotsa ematen duen erreportaje batek. Aldeko eta kontrako iritzi sutsuak piztu ditu, eta ZUZEUko orriotara ere heldu da, Joseba Etxeberriaren “Pernandoren aberria“ idatziari esker.\nAldeko eta kontrako iritzi horietako batzuk Etxeberriaren sarrerako iruzkinetan agertu dira, eta beraz, gure aldetik bi adibide baino ez ditugu emango. Baga Mariano Rajoy Espainiako presidente jaunarena, zeinak liburua irakurri berritan, “bikaina da, oso ondo islatzen du euskal gatazka” adierazi zuen elkarrizketa batean -akaso nobelan Estatuko segurtasun indarrek ohikotzat dutelako tortura?-. Biga, Iban Zaldua unibertsitateko irakaslearena, zeinak alde literariotik aztertuta eragozpenak aurkitzen dizkion nobelari, iruzkin mamitu eta gomendagarri batean.\nBaina ez gatoz aberriaz berba egitera, berau saltzerakoan Aramburuk egindako adierazpen batzuk nabarmentzera baino, komunikabideren batean agertu badira ere, ohiartzunik gutxi izan dutelakoan: Hiri batean jaio izana, kristau heziketa eta liburuak, hau da irakurzaletasuna; horra gizona etakide izatetik libratu ei zuten hiru aspektuak, idazleak berak aitortu duenez.\nKordobako liburu azokan, “hiri batean jaiotzeko zoria izan nuen, Gipuzkoa bihotzeko herriren batean jaioz gero, ez bainuen ihesbiderik izango”, adierazi zuen, Cordopolisen arabera. “Umetan jaso nuen heziketa kristauak” ere lagundu omen zuen, eta “liburuek, beren edertasun eta sentsibilitateak, leizeetatik urrundu nindutenak”.\nArambururen garaian izango ziren bada hirietan jaiotako etakideak ere, eta etakide kristauak, eta etakide irakurzaleak. Are, izango ziren etakide hiritar, kristau eta irakurzaleak ere. Baina aizue, sartu ez denak izango zituen bere arrazoiak ETAn ez sartzeko, eta Aramburuk bereen berri eman digu.\nZeintzuk dira zureak, irakurle? Zergatik ez zara izan (ala izan zara!) etakide?\nETA, etakideak, fernando aramburu, Patria\nZer duzu buruan “Eta zu, zergatik ez zara izan etakide?”-ri buruz\nSuagaar 2017-04-28 11:47\nNik uste dut Aramburu ez duela inolako arrazoirik eman ETAkide ez izateari buruz,gauz bat asmatu du demostratuz euskall gatazkari dakiena asmatua dela. Bitartean beste iritzi bat plazarazten dituzten liburu,pelikula… boikota jasaten dute. Baina gurean besteen iiritziak boikota jasan ordez …


Arrate Irratiaren urteurrena: 50, 30 ala 25 urte? — Eibar.ORG | Eibarko peoria\nHemen zaude: Hasiera / Blogak / Amatiño / Arrate Irratiaren urteurrena: 50, 30 ala 25 urte?\nArrate Irratiaren urteurrena: 50, 30 ala 25 urte?\nAmatiño 2008/09/04 18:46\nArrate Irratia 1959ko Gabonetan sortu zen. Laupabost urte geroago, 1964an, gobernu frankistak itxi egin zuen. Demokraziarekin batera, 1978an, berriro ekin zion eta 1983an edo, Eusko Jaurlaritzak frekuentzia legeztatu zion. Lehen hiru datak gogoan ditu Arrate Irratiak bere webgunean. Laugarrena, ezta aipatu ere.\nBai, aurreko Gabonetan berrogeita hamar urte bete ziren Arrate Irratia emititzen hasi zela, Don Pedro Gorostidiren asmoz, gogoz eta eraginez. Programazio apala eskaini arren entzulego handia bereganatu zuen, ez baitzen orduan beste euskal irratirik, Segurakoa* edo izan ezik.\nArrakasta dezente lortu zuenik ezin uka, bestela ez zuen-eta Francoren diktadurak lau urte t´erdi geroago itxiaraziko. Ez, ez zen giro 1964an euskaraz ezer egiteko, ezta errosario santua errezatzeko ere.\nDemokraziak oinarrizko eskubideen eta ahalbideen ateak ireki zituen, baina baita bete beharreko lege-arautegiak eta baldintzak ezarri ere. Batere baimenik gabe 1978an hasitako Arrate Irratiak paperak egin behar izan zituen, gutxieneko arauak bete eta, oso oker ez banago, 1983ko uda aurretik lortu zituen estreinako frekuentzia-baimen guztiak Eusko Jaurlaritzaren eskutik.\nNi 1980tik 1982ra bitartean Euskara Zuzendari izan nintzen Kultura Sailean eta ondotxo dakit Don Pedroren etenbako deien, ahaleginen eta kemenaren berri. Jakin ere badakit Arratekoa izan zela bere egoera legeztatu zuten aurren irratietako bat. Badakit Don Pedrok pozarren eta urbitsetan hartu zuela lege-segurtasun hura eta badakit lorpen hura nori zor izan zitzaion batez ere, 25 urte geroago orduan egindakoaz harro jarraitzen du-eta.\nBaina Arrate Irratiari ahaztu egin zaio edo, behar bada, txikikeria iruditzen zaio. Don Pedrori behintzat ez zitzaion horrelakorik iruditu. Ezta hurrik eman ere!\n* Radio Segura Irratia. Cesáreo Elgarrestak sortua, 1956an.


Internet bidez emitituko du gaurko kontzertua Skalariak taldeak - - Hiruka.eus\nUkberri 2003-11-14 17:56\nSkalariak talde nafarrak, gaueko 22:00etatik aurrera, Bilboko Kafe Antzokian eskainiko duen kontzertua, internet bidezko euren irratian ere entzuteko aukera egongo da, www.radioghetto.com helbidean alegia. Serrano Produkzioek jakinarazi dutenez emanaldia zuzenean emitituko da "mundu guztirako". Horretaz gain, aldi berean, www.skalariak.com webguneko txatean parte hartu ahal izango dute entzuleek. 'Radio Ghetto' biraren barruan dago kontzertua.\nDena den, ez da Skalariak taldeak horrelakorik egiten duen lehendabiziko aldia. Ekainean, Artsaian emandako kontzertua ere internet bidez emititu zuten. Irratsaio berezi horretan, mundu guztiko 1.200 entzule izan zituen ska taldeak, saio guztian zehar.


Marta Eturak eta Daniel Graok antzeztuko dute 'Ilusiones' Arriaga Antzokian - Diario de Noticias de Navarra\nMarta Eturak eta Daniel Graok antzeztuko dute 'Ilusiones' Arriaga Antzokian\nAlejandro Jato eta Verónica Ronda dira bikote bizitzari eta munduan leku bat bilatzeari buruzko “komedia existentzialista” honen antzezle taldea osatzen dutenak.\ndeia.eus 08.02.2020 | 23:15\nIlusiones Vanesa Rábade\nBILBO. Zelan iraun gauza iraunkor bakarra aldaketa den munduan? Galdera hori dago Daniren, Sandraren, Margaritaren eta Albertoren, Ilusiones lanaren lau protagonisten, buruan, Ivan Viripaeven lanak hartzen duen denbora eremu luzean zehar. Benetako maitasunari buruzko disekzio ilun eta komikoa da, bi bikoteren gorabeherak ardatz hartuta. Marta Eturak, Daniel Graok, Alejandro Jatok eta Verónica Rondak antzeztuko dituzte bi bikoteak, bihar ostiralean, martxoaren 8an, eta larunbatean, 9an, Arriagara helduko den Miguel del Arcok zuzendutako lanean.\nEzkondutako bi bikoteren historiatan, elkarrekin lotuta daudenetan, oinarrituta, Ilusiones lanak pasioaren eta heriotzaren, leialtasunaren eta traizioaren, egiaren eta fikzioaren paradoxak islatzen ditu. Ivan Viripaev dramaturgoak, errusiar "Drama Berriaren" erreferente nagusietakoak, bizitzako ibilbidea planteatzen digu, bakoitza bere aldetik, bananduta, munduan betetzen duten lekua aurkitzen ahalegintzen diren bi bikote ezkonduren joan-etorrietatik. Sarri askotan, leku hori oso toki berezietan agertzen bada ere, armairu barruan edo Australiako basamortuan, adibidez.\nEgileak, ironiarekin, "komedia existentzialista" gisa sailkatzen duen antzezlanak badu berezitasunik. Hainbat narratzaile erabiltzen ditu pertsonaien joan-etorriak kontatzeko, zuzenean ikus-entzuleei, modu profesionalean, zuzendutako kontakizunen bitartez, batzuetan hirugarren pertsonan, eta lehen pertsonan beste batzuetan, medium batek edo biktimarekin inolako inplikaziorik ez duen sendagile forense batek egingo lukeen bezala. Lau pertsonaien minak, emozioek, segurtasun faltak, tribulazioek, euren bizitzak kontatu behar dituenarengan eraginik izango ez balute bezala.\nGorenaren eta prosaikoaren, nabariaren eta misteriotsuaren, arteko umorea modu bikainean dago presente Ilusiones lanean. Ispiluak balira bezala, Dani, Sandra, Margarita eta Alberto gure irudia islatzen duten lau ezagun direla sinestarazten diguten ukitu txikiak.\nViripaev eta Drama Errusiar Berria\n"Drama Berria" izenez ezagutzen den mugimenduak lan ausartak eta euren edukiarengatik desberdinak jasotzen ditu, jatorrizkoak, eta egiturari dagokionez zatituak, Errusiako eta Europako gizartearen errealitatearekin lotura dutenak. Iván Viripaev (Irkoutsk Siberia, 1974) erreferentziazko egileetako bat da, tokiko arazoak baztertu barik, orokortu egiten dituen idazle gaztea, ikuspegi unibertsalarekin egiten baitie aurre, erreferentziarik gabeko gizartean dagoen gizon garaikidearen ikuspegiarekin, egitura dramatiko berritzaile eta erakargarrien bitartez, lengoaia lirikoak eta ironikoak lagunduta. Idatzi dituen lanen artean, Los sueños, Oxígeno, Julio edo asteburu honetan Arriaga Antzokira helduko den Ilusiones daude.